ߡߊ߲߬ߘߋ߲߫ ߡߌ߬ߙߌ߲߬ߘߌ

ߡߊ߲߬ߘߋ߲߫ ߡߌߙߌ߲ߘߌ ߟߎ߫ ߦߋ߫ ߊߝߙߌߞߌ߬ ߕߟߋ߬ߓߋ ߛߌߦߊ ߘߏ߫ ߟߋ߬ ߘߌ߫߸ ߡߍ߲ ߠߎ߬ ߦߋ߫ ߕߟߋ߬ߓߋ ߛߌߦߊ߫ ߞߎ߲ߓߊ ߣߴߊ߬ ߡߊ߲ߞߊ߲ ߠߎ߬ ߘߌ߫ ߡߊ߲߬ߘߋ߲߫ ߠߊߡߌߣߌ߲ ߠߎ߬ ߘߐ߫. ߝߊ߰ߡߊ߬ߟߊ ߣߌ߫ ߡߊ߲߬ߛߊ߬ߟߊ߫ ߛߌߦߊߡߊ߲߫ ߠߎ߫ ߟߋ߬ ߓߘߊ߫ ߕߊ߬ߡߌ߲߫ ߛߌߦߊ ߏ߬ ߟߎ߫ ߘߐ߫߸ ߡߍ߲ ߠߎ߬ ߕߐ߮ ߕߍߣߊ߬ ߕߎߣߎ߲߫ ߠߊ߫ ߘߐ߬ߝߐ ߞߎ߲߬ߕߊ߮ ߞߘߐ߫. 

ߒ߬ ߠߊ߫ ߡߐ߰ߓߊ ߟߎ߬ ߟߊ߫ ߝߐߟߌ߫ ߘߐ߫߸ ߞߏ߫ ߛߌߦߊ ߏ߬ ߟߎ߬ ߓߐߣߍ߲߫ ߦߋ߫ ߕߟߋ߬ߓߐ ߟߋ߬ ߘߐ߫ ߢߐ߲߮ߝߍ߬߸ ߞߊ߬ ߛߊ߲߬ ߘߡߊߘߡߊ߫ ߞߴߊ߬ߟߎ߫ ߡߊߛߍ߲߬ߛߍ߲ ߠߊ߫ ߛߍ߬ߣߍ ߣߌ߫ ߕߊ߯ߦߙߐ߫ ߢߌߣߌ߲ ߠߎ߬ ߟߊ߫ ߤߊ߲߯ ߞߊ߬ ߣߊ߬ ߛߋ߫ ߕߟߋ߬ߓߋ ߘߐ߫: ߣߌ߫ ߡߐ߰ ߘߌ߫ ߟߊ߫ ߟߎ ߠߊ߫ ߡߐ߰ߓߊ ߟߎ߬ ߟߊ߫ ߕߎ߬ߡߊ߬ߘߊ߫ ߝߐߣߍ߲ ߠߎ߬ ߟߊ߫߸ ߏ߬ ߞߍ ߛߊ߲߬ ߄߀߀߀ ߣߌ߫ ߝߊ߲ߘߊ ߟߋ߬ ߦߋ߫ ߣߌ߲߬ ߘߌ߫.

ߞߵߊ߬ ߕߊ߬ ߊ߬ߟߎ߫ ߣߊ߬ ߕߎߡߊ ߏ߬ ߡߊ߬ ߞߵߊ߬ ߛߌ߰ ߓߌ߬ ߟߊ߫߸ ߏ߬ ߟߎ߬ ߓߘߊ߫ ߡߊ߲߬ߛߊ߬ߟߊ ߣߌ߫ ߝߊ߰ߡߊ߬ߟߊ ߡߍ߲ ߠߎ߬ ߓߌ߬ߟߊ߫ ߛߋ߲߬ߠߊ߫߸ ߏ߬ ߕߍ߫ ߓߊ߲߫ ߟߐ߲߫ ߠߊ߫: ߊ߬ ߣߌ߫ ߛߏߡߐ߯ߦߊ ߣߌ߫ ߤߊߞߟߌߡߦߊ߫ ߞߏ ߟߎ߬߸ ߦߏ߫ ߞߙߌߣߊ߬ ߞߟߊߓߍ߲߫ ߥߎ߬ߣߊ߲߬ߞߏߙߏ߲߸ ߞߙߎ߬ߞߊ߲߬ߝߎߥߊ߫ ߞߎ߬ߙߎ߲߬ߘߎ ߟߎ߬߸ ߞߊ߲߬ߞߎ߬ ߡߎ߬ߛߊ߬ ߟߊ߫ ߤߖߌ߫ ߟߊߕߊ߮ ߣߴߊ߬ ߟߌ߬ߤߟߊ߬ߦߊ ߟߎ߫߸ ߓߏߞߊߙߌ߫ ߂߲ ߠߊ߫ ߟߌ߲ߓߊ߲߫ ߡߊ߲ߞߊ߲ ߕߊ߯ߟߌ߸ ߊ߬ ߣߌ߫ ߘߏ߫ ߜߘߍ߫ ߟߎ߫.

ߊ߬ ߛߌ߰ߝߏ߲ ߦߙߌߥߊߣߍ߲߫ ߦߋ߫ ߞߴߊ߬ ߘߊߡߌ߬ߣߊ߫ ߕߌ߬ߢߍ߬ߞߏ߲ߞߏ ߡߊ߬ ߞߐ߬ߘߎ߮ ߘߐ߫ ߞߊ߬ ߥߊ߫ ߛߌ߰ ߕߎ߫ ߞߘߐߟߊ ߟߊ߫ ߥߙߏ߬ߘߎ߮ ߘߐ߫߸ ߥߟߊ߫ ߡߛߏ߬ߘߎ߰߸ ߞߵߊ߬ ߘߊߡߌ߬ߣߊ߫ ߕߎ߲ߓߕߎ߫ ߡߊ߬ ߞߊ߬ ߥߴߊ߬ ߛߌ߰ ߓߊߝߌ߲ߓߊ ߥߟߊ߫ ߛߣߍ߬ߜ߭ߊߟߌ߫ ߓߊ߫ ߓߌߟߊ ߝߊ߲߬ ߝߌ߬ߟߊ ߟߊ߫ ߡߏߙߌߕߊߣߌ߲߫ ߣߌ߫ ߛߣߍ߬ߜ߭ߊߟߌ߫ ߞߣߐߟߊ ߟߎ߫ ߟߊ߫߸ ߏ߬ ߘߏ߫ ߟߎ߫ ߦߋ߫ ߒߞߏ ߟߋ߬ ߝߐ߫ ߟߊ߫߸ ߘߏ߫ ߜߘߍ߫ ߟߎ߫ ߦߋ߫ ߞߊ߲߫ ߜߘߍ߫ ߟߎ߫ ߝߐ߫ ߟߊ߫ ߝߣߊ߫.

 ߝߎ߲ߘߌ ߣߴߊ߬ ߞߎ߲߭  
 ߝߎ߲ߘߌ ߞߎ߲߭  
ߝߘߊ߬ߝߌ߲߬ߠߊ߫ ߕߟߋ߬ߓߋ ߡߊ߲߬ߘߋ߲߫ ߛߌߦߊ ߟߎ߬ ߓߋ߲ߓߊ ߟߎ߫ ߕߘߍ߬ ߦߋ߫ ߕߟߋ߬ߓߐ ߦߙߐ ߘߏ߫ ߟߋ߬ ߘߐ߫߸ ߛߌߦߊ߫ ߛߘߍߡߊ߲߫ ߠߎ߫ ߓߊ߬ߛߊ߲߬ߣߍ߲߫ ߕߘߍ߬ ߦߋ߫ ߡߍ߲ ߘߐ߫߸ ߕߍߜߟߍߦߊ ߣߌ߫ ߓߍ߲߬ߓߊߟߌߦߊ ߟߋ߫ ߥߙߊ߬ ߘߴߏ߬ ߟߎ߬ ߕߍ߫߸ ߞߊ߬ ߞߍ߫ ߞߍ߬ߟߍ ߣߌ߫ ߢߐ߲߯ ߝߊ߮ ߣߌ߫ ߢߐ߲߯ ߖߐ߲ߧߊ ߘߌ߫ ߥߊ߯ߕߌ ߓߍ߯ ߟߊ߫߸ ߛߌߦߊ ߡߍ߲ ߕߐ߯ ߞߏ߫ ߥߊ߲߬ߞߙߊ ߟߎ߬߸ ߏ߬ ߟߎ߫ ߕߘߍ߬ ߖߐߟߊ߲ߘߌ ߟߎ߬ ߟߋ߬ ߘߌ߫߸ ߞߟߍ߬ ߛߌߦߊߡߊ߲ ߡߊ߲ߘߌ߫ ߡߍ߲ ߠߎ߬ ߦߋ߫ ߝߋߎ߫. ߏ߬ ߟߎ߬ ߞߊ߬ ߝߙߍ߬ ߛߌߦߊߡߊ߲߫ ߞߍ߫߸ ߛߊ߫ ߖߐ ߣߌ߫ ߓߍ߲߭ ߘߌ߫ ߟߐ߬ߞߎ߫ ߛߌ߰ߢߐ߲߰ߡߊ ߟߎ߬ ߕߍ߫߸ߓߊ߬ߙߌ߬ ߢߊ߫ ߛߌ߫ ߡߊ߫ ߛߐ߬ߘߐ߲߬ ߏ߬ ߡߊ߬߸ ߓߊߏ߬ ߛߌߦߊ ߕߐ߭ ߟߎ߫ ߕߘߍ߬ ߞߟߍ߬ߟߊ߲߬ߘߌ߫ ߜߊ߲߰ߛߊ߲߫ ߠߋ߬ ߘߌ߫߸ ߡߍ߲ ߠߎ߬ ߕߴߊ߬ߟߎ߫ ߛߌ߰ ߟߴߊ߬ ߘߐߛߎߡߊߣߍ߲ ߘߐ߫ ߝߋߎ߫. ߥߊ߲߬ߞߙߊ ߟߎ߫ ߞߢߊ߬ߣߍ߲ ߓߍ߲߭ ߠߊߘߏ߲߬ ߠߊ߫ ߞߟߍߞߕߍ߫߸ ߊ߬ߟߎ߫ ߞߴߊ߬ ߘߐ߬ߛߘߊ߫ ߞߏ߫ ߊ߬ߟߎ߬ ߦߋ߫ ߓߐ߫ ߕߟߋ߬ߓߐ ߘߐ߫ ߞߊ߬ ߦߟߍ߬ߡߊ߲߫ ߕߟߋ߬ߓߋ ߘߐ߫߸ ߥߊ߲߬ߞߙߊ ߓߍ߯ ߥߟߌ߬ ߘߴߏ߬ ߟߋ ߘߐ߫ ߞߋߟߋ߲ߘߌ߫ ߞߐߘߍ߫߸ ߊ߬ߟߎ߬ ߟߊ߫ ߓߌߦߊ߲ ߠߎ߬ ߣߌ߫ ߘߋ߲ߣߍ߲ ߠߎ߬ ߣߌ߫ ߡߏ߬ߛߏ ߟߎ߬ ߣߴߊ߬ߟߎ߬ ߓߟߏߝߋ߲ ߓߍ߯߸ ߏ߬ ߟߎ߬ ߦߋ߫ ߝߊ߬ߟߌ ߟߎ߫ ߞߎ߲߬߸ ߊ߬ߟߎ߫ ߞߊ߬ ߕߟߋ߬ߓߋ ߜߍ߬ ߞߋߟߋ߲ ߞߎ߲߬ߕߋߟߋ߲ ߡߌ߬ߘߊ߬ ߝߊ߲ߞߊ߲ߢߊ߲߫߸ ߓߊ߬ߙߌ߬ ߊ߬ߟߎ߬ ߛߎߡߊߡߊ߲߫ ߕߘߍ߬ ߦߋ߫ ߕߊ߯ߡߊ ߘߐ߫ ߸ߓߊߏ߬ ߛߍ߲߬ߛߍ߲߬ߠߌ߲߬ ߕߊ߯ߡߊ ߟߋ߬ ߕߘߍ߬ ߦߋ߫߸ ߤߊߞߍߕߏ߫ ߘߏ߫ ߞߊߣߊ߬ ߥߊ߫ ߞߊ߬ ߘߏ߫ ߕߏ߫߸ ߊ߬ߟߎ߫ ߛߋߣߍ߲ ߖߋ߬ߟߌߓߊ߬ ߣߌ߫ ߓߊߝߌ߲ߓߊ ߞߟߊ ߝߌ߬ߟߊ ߞߐߝߘߊ߫ ߦߙߐ ߕߍߟߊ ߘߐ߫߸ ߊ߬ߟߎ߫ ߞߵߊ߬ߟߎ߫ ߡߊߞߍ߫ ߦߋ߲߬ ߠߋ߬ ߛߊ߫. ߒ߬ߓߊ߬ ߦߙߐ ߏ߬ ߟߋ ߞߟߌ߫ ߟߊ߫ ߞߏ߫ ߥߊ߲߬ߞߙߊߘߎ߰߸ ߥߊ߲߬ߞߙߊߘߎ߰ ߞߎߓߋߘߊ ߕߘߍ߬ ߞߟߌ߫ ߟߊ߫ ߞߏ߫ ߛߏ߫. 

ߣߌ߫ ߡߐ߰ߓߊ ߟߎ߬ ߟߊ߫ ߥߛߎ߬ ߝߐߣߍ߲ ߠߎ߬ ߞߍ߫ ߘߊ߫ ߕߎ߬ߢߊ߬ ߘߌ߫߸ ߊ߬ߟߎ߬ ߓߐ߫ ߘߊ߫ ߕߟߋ߬ߓߐ ߘߐ߫ ߂߇߆߄ ߠߋ߬ ߟߊ߫ ߏ߬ ߘߐ߫ ߌ.ߡ ߢߍ߫ ߞ.ߜ ߢߍ߫ ߛߊ߲߬ ߄߀߀߀ ߞߣߊ߬ ߛߋ߫ ߥߊ߲߰ߞߙߊߘߎ߰ ߂߇߆߀ ߟߊ߫ ߌ.ߡ ߢߍ߫߸ ߞ.ߜ ߢߍ߫ ߃߉߉߆ ߟߊ߫ ߊ߬ߟߎ߬ ߦߋ߫ ߘߐ߬ߝߐ ߞߎ߲߬ߝߟߐ ߛߊ߲߬ ߥߊ߰ ߞߋ߬ߟߋ߲߬ߞߋ߬ߟߋ߲߬ ߝߐ ߞߍ߫ ߟߊ߫ ߢߊ ߡߍ߲ ߣߴߊ߲ ߞߵߊ߬ ߡߌ߬ߘߊ߬ ߏ߬ ߡߊ߬ ߞߊ߬ߣߌ߲߬.
 ߊ߲ ߓߋ߲ߓߊ ߟߎ߬ ߟߴߊߙߊߓߦߊ߫ ߢߊ 
ߡߊ߬ߡߊߘߌ߫ ߣߊ߭ ߡߍ߲ ߞߍ߫ ߘߊ߫ ߛߌ߬ߟߡߊ߬ߦߊ ߞߍ߫ ߟߊ߫ ߊߙߊߓߎ ߟߎ߬ ߟߊ߫ ߘߌ߯ߣߊ ߘߌ߫ ߞߵߊ߬ ߟߊߛߋ ߘߏ߬ߣߌ߲ ߟߴߊ߬ߟߎ߫ ߞߎ߲߬߸ ߏ߬ ߟߋ ߞߵߊ߬ߟߎ߫ ߞߍ߫ ߓߍ߬ߙߍ߲߬ߓߍ߬ߙߍ߲߬ߠߌ߲߬ߠߊ ߟߎ߬ ߘߌ߫ ߞߊ߬ ߖߍ߲ߛߍ߲߫ ߘߎߢߊ߫ ߝߊ߲߭ ߓߍ߯ ߟߊ߫ ߞߐߘߍ߫߸ ߒ߬ߓߊ߬ ߏ߬ ߟߎ߫ ߞߎ߲߬ߝߟߐ ߡߍ߲ ߠߎ߬ ߛߋ߫ ߘߊ߫ ߒ߬ ߓߘߊ ߦߊ߲߬ ߞߊ߬ ߓߐ߫ ߕߟߋ߬ߓߐ߫ ߞߏ߫ ߊ߬ߟߎ߬ ߦߋ߫ ߊߟߊ߫ ߟߊ߫ ߞߋߟߊ߫ ߟߊߛߋ ߞߊ߲߬߸ ߏ߬ ߟߋ ߞߊ߬ ߖߋ߬ߟߌ ߟߎ߬ ߟߐ߬ ߊ߲ ߓߐߛߎ߲ߦߊ ߟߊ߲߬ߓߋ߬ ߟߴߊߙߊߓߎ ߏ߬ ߟߎ߬ ߟߴߊ߬ ߣߌ߫ ߞߵߊ߲ ߓߐ߫ ߦߙߐ ߞߍ߫ ߡߞߊ߫ ߘߌ߫ ߤߊ߲߯ ߞߊ߬ ߣߊ߬ ߛߌ ߓߍ߯ ߓߋ߲ߓߊ ߟߎ߫ ߞߍ߫ ߞߋߟߊ ߟߊ߫ ߛߊ߰ߓߊ ߘߏ߫ ߘߌ߫. ߏ߬ ߟߋ ߝߊ߲߭ ߞߍ߫ ߘߊ߫ ߒ߬ ߠߊ߫ ߘߐ߬ߝߐ ߟߎ߬ ߢߊߞߍ߫ ߞߏ߫ ߝߟߐ ߘߌ߫߸ ߥߊ߬ߜ߭ߊߘߎ߬ߜ߭ߎ߫ ߣߌ߫ ߡߊ߲߬ߘߋ߲߫ ߠߎ߫ ߘߐ߫. 

ߞߵߊ߬ ߕߘߍ߫ ߘߏ߲߬ ߒ߬ ߓߋ߲ߓߊ ߟߎ߬ ߓߐߣߍ߲߫ ߞߍ߫ ߘߊ߫ ߕߟߋ߬ߓߐ ߦߙߐ߫ ߛߌ߫ ߘߐ߫߸ ߏ߬ ߟߎ߬ ߦߋ߫ ߝߘߊ߬ߝߌ߲ ߠߎ߬ ߟߋ߬ ߘߌ߫. ߞߊ߲ߕߍ߫ ߛߟߏ߬ߡߊ߯ߣߊ߫ ߝߊ߲߭ ߞߵߊ߬ ߝߐ߫ ߟߋ߬ ߞߏ߫ ߊ߬ߟߋ ߦߋ߫ ߋߗߏ߯ߔߌ߫ ߟߋ߬ ߓߛߌ߬ߞߌ߬ ߟߊ߫. ߣߴߊ߲ ߓߋ߲ߓߊ ߟߎ߬ ߓߐߦߌߟߊ ߕߎ߲߬ ߞߍ߫ ߘߊ߫ ߊ߬ߙߊ߬ߓߎ߬ߟߊ߫ ߘߌ߫߸ ߛߵߊ߲ ߝߘߊ߬ߜߍ߬ߟߊ߬ߡߊ ߟߋ߬ ߡߎߣߎ߲߬߸ ߥߟߊ߫ ߊ߲ ߝߌ߲߬ߣߍ߲߬ ߞߎߘߊ ߟߋ߬ (ߌߛߌߙߊߌߟߞߊ ߡߍ߲ ߠߎ߬ ߦߋ߫ ߋߗߏ߯ߔߌ߫ ߟߎ߫ ߘߐ߫ ߦߴߏ߬ ߟߎ߫ ߦߋ߫ ߢߊ ߡߍ߲ ߡߊ߬)߸ ߊ߲ ߘߏ߲߬ ߝߌ߲߬ߣߍ߲߬ ߓߊ߯ ߞߍ߫ ߝߋ߲ ߡߍ߲ ߓߟߏ߫߸ ߛߴߏ߬ ߦߋ߫ ߟߊ߫ ߜߍ ߘߐ߫ ߡߎߣߎ߲߬. 
 ߊ߬ߟߎ߫ ߓߐ߫ ߦߙߐ ߓߊ߲ߘߊ ߛߎ߯ߦߊ 
ߒ߬ ߠߊ߫ ߡߐ߰ߓߊ ߟߎ߬ ߦߴߊ߬ ߦߌ߬ߘߊ߬ ߟߊ߫ ߒ߬ ߠߊ߫ ߞߏ߫ ߊ߲ ߓߋ߲ߓߊ ߟߎ߬ ߣߊ߬ߣߍ߲ ߕߟߋ߬ߓߋ ߘߐߞߏߟߏ߲ ߦߋ߫ ߟߊ ߡߐ߰ߞߏ ߘߐ߫߸ ߊ߬ߟߎ߫ ߞߵߊ߬ ߘߐߛߘߊ߫ ߞߏ߫ ߒ߬ ߧߋ߫ ߒ߬ ߓߎ߲ߓߎ߲߫ ߢߐ߲߮ ߡߊ߬ ߦߊ߲߬߸ ߛߴߊ߲ ߞߊߣߊ߬ ߝߋ߬ߟߋ߲߬ߝߋߟߋ߲߫ ߢߐ߲߮ ߡߊ߬. ߊ߬ߟߎ߫ ߓߊ߲߫ ߘߊ߫ ߞߵߊ߬ ߝߐ߫ ߞߏ߫ ߕߎߞߘߐߟߊ ߡߍ߲ ߦߋ߫ ߥߙߏ߬ߘߎ߮ ߘߐ߫ ߣߌ߲߬߸ ߏ߬ ߕߵߊ߲ ߣߌ߫ ߡߐ߱ ߘߍ߬ ߘߌ߫߸ ߞߏ߬ߣߌ߲߬ ߒ߬ ߧߋ߫ ߞߎ߲߫ ߦߊ߲߬ ߡߎߣߎ߲߬߸ ߓߊߏ߬ ߦߊ߲߬ ߠߋ߬ ߡߎߣߎ߲ߣߍ߲߫ ߦߋ߫ ߒ߬ ߓߐ߫ ߦߙߐ ߟߊ߫. 

ߣߌ߫ ߡߐ߰ ߘߌ߫ ߟߊ߫ ߒ߬ ߠߊ߫ ߡߐ߰ߓߊ ߟߎ߬ ߟߊ߫ ߞߎߡߊ ߟߊ߫߸ ߊ߬ߟߎ߬ ߦߴߊ߬ ߝߐ߫ ߟߊ߫ ߞߏ߫ ߊ߬ߟߎ߫ ߞߊ߬ ߛߊ߲߬ ߁߀߀߀ ߠߋ߬ ߞߍ߫ ߘߌ߲߬ߞߌߙߊ ߏ߬ ߣߴߊ߬ ߟߊߡߌߣߌ߲ ߠߎ߬ ߘߐ߫ ߦߋ߲߬. ߛߌߦߊߦߊ ߞߍߣߍ߲߸ ߡߐ߱ ߟߎ߬ ߝߟߐ߫ ߘߊ߫ ߟߐ߯ߓߐ߫ ߟߊ߫ ߢߐ߲߮ ߠߊ߫ ߞߊ߬ ߜߐ߬ߛߐ߲߬ߞߐ ߟߎ߬ ߥߊ߬ߙߊ߫߸ ߏ߬ ߞߍ ߞߊ߲ߓߏߟߏ߲ ߓߍ߯ ߞߵߊ߬ ߛߌ߰ߦߙߐ߫ ߞߎߘߊ߫ ߢߌߣߌ߲߫߸ ߥߎ߬ߛߎ ߟߊ߫ ߖߊ߲߰ߧߊ ߞߊ߬ ߞߊ߲ ߠߎ߬ ߡߊߕߊ߯ ߢߐ߲߮ ߠߊ߫ ߟߌ߬ߤߟߊ߬ߦߊ ߟߎ߬ ߘߐ߫߸ ߝߴߊ߬ ߘߏ߫ ߟߎ߫ ߕߍ߫ ߢߐ߲߮ ߞߊ߲ ߡߍ߲ ߠߴߏ߬ ߞߐ߫. 

 ߡߊ߲߬ߘߋ߲߬ߞߊ ߟߎ߬ 
ߡߊ߲߬ߘߋ߲߬ߞߊ ߟߎ߬ ߥߊ߫ ߘߴߊ߬ߟߎ߫ ߛߌ߰ ߕߎ߫ ߘߊߜߟߏ ߟߊ߫߸ ߕߎ߬ߡߊ߬ߘߐ߫ ߊ߬ߟߎ߬ ߟߊ߫ ߘߏ߲߬ߛߏ߬ߦߊ ߞߏߛߐ߲߬. ߡߊ߲߬ߘߋ߲ ߠߎ߬ ߝߟߐߣߍ߲ ߛߌߦߊߦߊ߫ ߟߊ߫߸ ߞߵߊ߬ߟߎ߫ ߦߟߌߟߊߕߍ߰ ߕߎߞߘߐߟߊ ߡߊ߬ ߕߎ߫ ߘߊߝߍ߫ ߛߌ߮ ߞߏߛߐ߲߬߸ ߊ߬ߟߎ߬ ߓߐ߫ ߘߴߊ߬ ߞߊ߬ߟߊߡߊ߬ ߞߏ߫ ߛߌߦߊ߫ ߜߘߍ߫ ߟߎ߫ ߦߋ߫ ߕߎߞߘߐߟߊ ߏ߬ ߟߊ߲ߔߊ߰ߦߊ ߟߊ߫߸ ߡߍ߲ ߠߎ߬ ߕߐ߯ ߞߏ߫ ߞߙߏ߬ߜߊ ߟߎ߫. ߏ߬ ߟߋ ߞߵߊ߬ߟߎ߫ ߟߐ߬ ߖߊߘߏ ߟߎ߬ ߟߊߖߍ߲ߛߍ߲߫ ߏ߬ ߟߎ߬ ߟߊ߫ ߖߡߊ߬ߣߊ ߟߊ߫ ߞߊ߬ ߥߴߊ߬ ߞߏ߬ߙߏ߲߬ߞߊߙߊ߲߫ ߞߊ߬ ߣߵߊ߬ ߘߊ߲߬ߕߍ߰ߟߌ ߞߍ߫ ߡߐ߰ߓߊ ߟߎ߬ ߢߍ߫.

ߡߐ߰ߓߊ ߟߎ߬ ߖߐ߬ ߘߊ߫ ߛߌߦߊ ߏ߬ ߟߎ߫ ߟߐ߬ߓߙߍ ߣߴߊ߬ߟߎ߫ ߟߌ߬ߤߟߊ ߟߎ߬ ߡߊ߬߸ ߞߏ߫ ߞߵߏ߬ ߟߎ߬ ߟߊߥߟߌ߬ ߊ߬ߟߎ߫ ߛߌ߰ߦߌߟߊ ߘߐ߫ ߞߵߌ ߛߌ߰ ߊ߬ߟߎ߫ ߣߐ߭ ߘߐ߫. ߏ߬ ߟߋ ߞߍ߫ ߘߊ߫ ߏ߬ ߟߎ߬ ߟߊߥߌ߬ߟߌ ߘߊߡߌ߬ߣߊ ߘߌ߫߸ ߊ߬ߟߎ߬ ߓߊ߯ ߟߊߥߟߌ߬ ߛߏ ߡߍ߲ ߠߴߌߞߘߐ߫߸ ߡߊ߬ߞߍ߬ ߘߌ߫ ߞߴߊ߬ߟߎ߫ ߣߐ߭ ߘߐ߫ ߦߋ߲߬ ߕߟߋ߬ߡߊ ߏ߬ ߘߐ߫. ߏ߬ ߞߵߊ߬ ߕߘߍ߬ ߒ߬ ߓߋ߲ߓߊ ߟߎ߫ ߕߎ߲߬ ߕߍ߫ ߡߍ߲ ߞߊ߬ߟߊߡߊ߬ ߞߍ߬ߟߍ ߘߐ߫߸ ߞߙߏ߬ߜߊ ߟߎ߬ ߞߵߏ߬ ߦߌ߬ߘߵߊ߬ߟߎ߫ ߟߊ߫ ߣߊߟߌ߬ߡߎ߲߫ ߛߡߊ߬ߘߐ߬ ߞߟߍ ߣߌ߫ ߛߎ߫ ߘߐ߫ ߞߟߍ ߣߌ߫ ߓߙߊ߬ߒ߬ߘߐ߬ ߞߟߍ ߟߎ߫ ߘߌ߫. ߛߊ߬ߡߊ ߓߊ߯ ߛߋ߫߸ ߞߙߏ߬ߜߊ ߟߎ߬ ߘߌ߫ ߖߌ߰ ߛߊ߲ߞߊߙߊ߲߫ ߓߊߓߊ (ߖߋ߬ߟߌߓߊ߬) ߞߊ߲߬ ߞߊ߬ ߣߵߊ߬ߟߎ߫ ߟߊ߫ ߛߏ߫ ߞߘߐ ߟߎ߬ ߟߊ߫߸ ߞߊ߬ ߞߊߡߋߙߋ߲߫ ߞߋߟߋ߲߫ ߠߊߟߐ߬ ߓߏ߲ߘߊ ߓߍ߯ ߟߊ߫ ߖߊ߬ߡߊ ߕߐ߱ ߟߎ߬ ߘߌ߫ ߥߊ߫ ߛߊ߬ߝߍ߫ ߛߏ߫ ߕߍߡߊ߬ ߘߎ߰ߕߟߊ ߡߊ߬߸ ߛߌ߬ߣߐ߰ߡߍ߬ߣߍ߲߬ߕߐ ߡߍ߲ ߓߕߐߟߊ ߓߊ߯ ߞߴߊ߬ ߟߊ߫ ߓߏ߲ ߞߣߐ߫ ߞߎߟߋ ߞߊ߲ ߏ߬ ߢߊߘߐߜߍ ߟߐ߲߫ ߞߊ߲ ߡߊ߬߸ ߊ߬ߟߎ߬ ߘߴߏ߬ ߞߣߊߕߍ߰ ߥߟߌߟߌ߫.

ߞߍ߬ߟߍ ߏ߬ ߟߋ ߜߊ߬ ߘߊ߫ ߝߎߚߎ߫ ߝߏ߫ ߒ߬ ߓߋ߲ߓߊ ߟߎ߬ ߕߎ߲߬ ߓߍ߫ ߢߌߣߌ߲߫ ߞߊ߬ ߛߌߟߊ߲߫ ߕߎߞߘߐߟߊ ߢߍ߫߸ ߞߏ߬ߣߵߊ߬ ߟߊߓߊ߲߫ ߘߊ߫ ߝߊ߲߬ߝߘߊ ߟߋ߬ ߦߟߍ߬ߡߊ߲ ߡߊ߬߸ ߞߏ߫ ߦߙߐ ߡߍ߲ ߓߊ߯ ߡߌ߬ߘߊ߬߸ ߘߏ߫ ߜߘߍ߫ ߞߊ߫ ߡߌ߬ߘߊ߫ ߘߋ߬ ߝߏ߫ ߦߋ߲߬ ߓߊ߯ ߡߊߞߟߏ߫߸ ߞߙߏ߬ߜߊ߬ ߞߟߍ ߘߐߜߍ߫.

 ߡߌ߬ߙߌ߲߬ߘߌ ߛߏ߯ߙߏ߫ ߢߊ 
ߡߊ߲߬ߘߋ߲߬ ߡߌߙߌ߲ߘߌ ߛߏ߯ߙߏߣߍ߲߫ ߦߋ߫ ߛߌ߰ ߦߙߌߞߊ߫ ߟߋ߬ ߘߌ߫: ߕߏ߲ߕߌ߮ (ߟߊ߲߬ߔߊ߰ߛߌ) ߟߎ߬߸ ߢߡߊ߬ߞߟߊ ߟߎ߬߸ (ߖߋ߬ߟߌ ߟߎ߬߸ ߝߌ߬ߣߊ ߟߎ߬߸ ߣߎ߬ߡߎ߲߸ ߓߊߡߐ߮ (ߛߡߐ߬ߣߐ ߣߌ߫ ߓߏ߬ߛߏ)) ߡߏߙߌ ߟߎ߬߸ ߊ߬ ߣߌ߫ ߖߐ߲߭ ߣߌ߫ ߥߟߏߛߏ ߟߎ߬. 

ߏ߬ ߟߎ߫ ߞߋ߬ߟߋ߲߬ߞߋ߬ߟߋ߲߬ߠߊ ߟߊ߫ ߓߊ߯ߙߊ ߥߟߊ߫ ߞߍߕߊ ߟߎ߬ ߝߟߍ߫: 
ߕߏ߲ߕߌ߮ ߟߎ߬
ߕߏ߲ߕߌ߮ ߟߎ߬: ߏ߬ ߟߎ߫ ߟߋ߬ ߦߋ߫ ߟߊ߲߬ߔߊ߯ߛߌ ߟߎ߬ ߘߌ߫߸ ߊ߬ ߣߌ߫ ߝߘߎߢߐ߲߮ ߠߎ߬. ߕߏ߲ߕߌ߮ ߟߎ߬ ߟߋ߬ ߕߊ ߦߋ߫ ߛߏ ߣߌ߫ ߖߡߊ߬ߣߊ ߟߎ߬ ߘߌ߫߸ ߓߴߊ߬ߟߎ ߟߋ߬ ߦߋ߫ ߞߊ߬ߝߏ ߡߊ߬ߙߊ߫ ߟߊ߫. ߊ߬ߟߎ߬ ߟߊ߫ ߓߊ߯ߙߊ ߟߋ߬ ߦߋ߫ ߞߊ߬ߝߏ ߟߊߞߊ߲ߘߊ ߘߌ߫߸ ߛߣߍ߬ߞߍ߸ ߘߏ߲߬ߛߏ߬ߦߊ (ߝߟߍ)߸ ߊ߬ ߣߌ߫ ߞߊ߬ ߞߍ߬ߟߍ ߞߍ߫. 
ߢߡߊ߬ߞߟߊ ߟߎ߬: ߏ߬ ߟߎ߫ ߛߌ߰ߣߍ߲߫ ߦߋ߫ ߛߌ߰ ߟߏ߯ߟߎ߫ ߢߌ߲߬ ߠߎ߫ ߟߋ߬ ߘߌ߫; ߖߋ߬ߟߌ߸ ߣߎ߬ߡߎ߲߸ ߞߊߙߊ߲ߞߋ߸ ߊ߬ ߣߌ߫ ߓߊߡߐ߮ (ߛߡߐ߬ߣߐ ߣߌ߫ ߓߏ߬ߛߏ). ߢߡߊ߬ߞߟߊ ߟߎ߬ ߓߍ߯ ߦߴߊ߬ߟߎ߫ ߘߎ߲߬ߘߎ߬ߡߊ߬ ߓߊ߯ߙߘߊ ߟߋ߬ ߘߊߞߘߐ߫, ߊ߬ ߣߌ߫ ߞߊ߬ ߡߐ߰ߓߊ ߟߎ߬ ߟߊ߫ ߞߋߟߊ ߟߎ߬ ߞߍ߫.

 ߖߋ߬ߟߌ ߟߎ߬ 
ߡߊ߲߬ߘߋ߲߫ ߖߋ߬ߟߌ߬ߦߊ ߓߎ߲ߓߎ߲ߣߍ߲߫ ߦߋ߫ ߟߊ߲߬ߓߋ߬ߞߏ ߟߋ߬ ߡߊ߬߸ ߡߍ߲ ߘߍ߲ߣߍ߲߫ ߦߋ߫ ߛߌ (ߖߊ߬ߡߎ߲) ߟߊ߫, ߊ߬ ߦߋ߫ ߛߎ߮ ߝߌ߬ߟߊ߬ ߟߎ߫ ߟߋ߬ ߘߌ߫; ߖߋ߬ߟߌ߬ ߛߌ߫ ߓߟߏߡߊߞߊ߬ߣߍ߲ ߣߴߊ߬ ߓߟߏߡߊߞߊ߬ߓߊߟߌ ߟߎ߬. ߞߎߡߊ߫ ߟߊߛߎߘߎ߲ߧߊ߫ ߘߐ߫߸ ߡߊ߲߬ߘߋ߲߫ ߖߋ߬ߟߌ߬ ߛߌ߫ ߓߟߏߡߊߞߊ߬ߣߍ߲ ߠߎ߬ ߦߋ߫ ߘߊ߲ߘߐ ߢߌ߲߬ ߠߎ߫ ߟߋ߬ ߘߌ߫: ߞߎߦߊߕߍ ߣߌ߫ ߖߓߊ߬ߕߍ ߟߎ߫. ߞߎߦߊߕߍ ߟߎ߬ ߦߋ߫ ߕߏߟߏ߲ ߞߍ߫ ߟߊ߫ ߞߊ߬ ߖߊ߬ߡߊ ߟߊߛߍߥߊ߫߸ ߊ߬ߟߎ߬ ߦߋ߫ ߘߐ߬ߝߐ ߘߐߛߊߙߌ߫ ߟߊ߫ ߝߣߊ߫. ߖߓߊ߬ߕߋ߫ ߟߎ߬ ߟߋ߬ ߘߎ߲߬ߘߎ߬ߡߊ ߦߋ߫ ߘߐ߬ߝߐ ߘߐߛߊߙߌ ߘߌ߫, ߡߍ߲ ߓߊ߯ ߘߐ߲߬ߞߟߌ߬ߟߊ ߞߍ߫߸ ߏ߬ ߕߍ߫ ߘߌߦߊ߫ ߟߴߊ߬ߟߎ߫ ߟߊ߫ ߡߐ߰ߓߊ ߟߎ߬ ߢߍ߫. 

ߖߋ߬ߟߌ߬ ߛߌ߫ ߓߟߏߡߊߞߊ߬ߓߊߟߌ ߟߎ߬: ߏ߬ ߟߎ߬ ߦߋ߫ ߛߌ߫ ߟߎ߫ ߟߋ߬ ߘߌ߫߸ ߡߍ߲ ߠߎ߬ ߦߋ߫ ߕߏ߲ߕߌ߯ߦߊ (ߘߎ߰ߙߋ߲߬ ߛߌ) ߛߙߍߘߍ ߘߐ߫ ߕߋ߲߬ ߝߛߊߦߌ߫, ߒ߬ߞߵߊ߬ ߘߏ߫ ߟߎ߫ ߦߋ߫ ߖߋ߬ߟߌ ߟߎ߬ ߘߌ߫ ߝߊ߲߬ ߜߘߍ߫ ߟߎ߫ ߘߐ߫ ߥߟߊ߫ ߣߎ߬ߡߎ߲ ߠߎ߬߸ ߏ߬ ߟߎ߬ ߢߍߛߐ߲ ߝߟߍ߫: ߞߊ߬ߡߌ߬ߛߐ߸ ߛߏߡߊߣߐ (ߘߎ߰ߣߐ)߸ ߞߏ߬ߦߌ߬ߕߊ߸ ߞߊ߲ߕߍ (ߞߊ߲ߘߍ)߸ ߖߊߥߙߊ߸ ߞߙߏ߬ߡߊ߸ ߞߋߕߊ߬߸ ߊ߬ ߣߌ߫ ߞߐ߲ߘߍ ߟߎ߬ ߣߌ߫ ߕߏ߲ߕߌ߯ ߛߌ߫ ߜߘߍ߫ ߟߎ߫, ߏ߬ ߟߎ߬ ߘߏ߫ ߟߎ߫ ߟߋ߬ ߞߊ߬ ߖߋ߬ߟߌ߬ߦߊ ߟߊߛߐ߬ߘߐ߲߫ ߞߊ߬ ߕߏ߲ߕߌ߯ߦߊ ߕߴߊ߬ߟߎ߫ ߓߊߘߋ߲ ߕߐ߭ ߟߎ߬ ߓߟߏ߫. ߏ߬ ߟߎ߬ ߘߌ߫ ߛߋ߫ ߘߐ߬ߝߐ ߘߐߛߊߙߌ߫ ߟߊ߫߸ ߊ߬ߟߎ߬ ߘߌ߫ ߛߋ߫ ߘߐ߲߬ߞߟߌ߬ߟߊ ߞߍ߫ ߟߊ߫. 
ߝߌ߬ߣߊ ߟߎ߫
ߝߌ߬ߣߊ ߟߎ߬: ߏ߬ ߟߎ߫ ߟߋ߬ ߦߋ߫ ߖߋ߬ߟߌ߬ ߞߎ߲ߕߌ߮ ߟߎ߬ ߘߌ߫. ߝߟߐ߫ ߕߘߍ߬ ߞߵߊ߬ ߕߘߍ߬ ߡߊ߲߬ߘߋ߲߫ ߦߴߊ߬ ߤߏߞߌ߭ ߘߐ߫ ߕߎ߬ߡߊ ߡߍ߲ ߠߊ߫, ߝߌ߬ߣߊ ߟߎ߬ ߟߋ߬ ߕߘߍ߬ ߦߋ߫ ߡߊ߲߬ߛߊ ߟߎ߬ ߟߊ߫ ߖߎ߬ߟߊ߬ߘߋ߲ ߠߎ߬ ߘߌ߫. ߝߌ߬ߣߊ ߕߍ߫ ߡߊ߬ߕߐ߰ߟߌ߬ ߞߍ߫ ߟߊ߫߸ ߊ߬ߟߎ߬ ߕߍ߫ ߕߙߊߟߌ߫ ߞߍ߫ ߟߊ߫, ߊ߬ߟߎ ߦߴߊ߬ߟߎ߬ ߛߌ߰ ߟߊ߫ ߟߋ߬ ߖߋ߬ߟߌ ߟߎ߬ ߓߊ߯ ߛߐ߫ ߥߏߘߌ ߟߊ߫ ߞߊ߬ ߥߛߊ߬߸ ߊ߬ߟߎ߬ ߦߴߏ߬ ߟߋ ߓߍ߯ ߛߌ߰ ߟߊ߫ ߝߌ߬ߣߊ ߟߎ߬ ߞߘߐ߫ ߞߏ߫ ߣߌ߲߬ ߠߋ ߛߐ߬ߘߐ߲߬ ߘߊ߫. ߣߌ߫ ߝߌ߬ߣߊ߬ߞߍ ߞߊ߬ ߘߏ߫ ߕߵߊ߬ ߘߐ߫߸ ߞߵߊ߬ ߕߐ߭ ߕߏ߫ ߖߋ߬ߟߌ ߟߎ߬ ߓߟߏ߫߸ ߊ߬ߟߎ߬ ߦߴߊ߬ߟߎ߫ ߥߛߊ߬ߞߎ߲߬ ߠߴߏ߬ ߟߋ ߘߐ߫; ߣߴߊ߬ߟߎ߫ ߘߏ߲߬ ߞߵߊ߬ ߓߍ߯ ߕߊ߬ ߘߏ߲߬߸ ߊ߬ߟߎ߬ ߣߴߏ߬ ߦߴߊ߬ ߞߊ߲߫߸ ߊ߬ߟߎ߬ ߕߍ߫ ߢߌ߬ߣߌ߲߬ߞߊ߫ ߟߊ߫. ߝߌ߬ߣߊ ߟߎ߬ ߦߋ߫ ߡߐ߰ߓߊ ߟߎ߬ ߟߊ߫ ߞߋߟߦߊ ߣߴߊ߬ߟߎ߫ ߟߊ߫ ߞߎߡߊ߫ ߟߊߡߌߣߊ ߟߋ߬ ߘߊߞߘߐ߫, ߊ߬ ߣߌ߫ ߝߘߎߞߏ߫ ߕߊ߯ߡߊ ߟߎ߬. 
ߓߊ߯ߙߊ߫ ߘߊߞߎ߲߫ ߣߊ߯ߣߌ߲߫ ߠߎ߫ ߟߋ߬ ߦߋ߫ ߡߊ߲߬ߘߋ߲߫ ߖߋ߬ߟߌ߬ ߛߌ ߟߎ߬ ߟߊ߫: ߘߐ߬ߝߐ߫ ߘߐ߬ߛߊߙߌ߸ ߘߐ߲߬ߞߟߌ߬ߟߊ߸ ߝߘߎߞߏ߫ ߕߊ߯ߡߊ ߣߌ߫ ߡߐ߰ߓߊ ߟߎ߬ ߟߊ߫ ߞߋߟߦߊ ߟߎ߬߸ ߊ߬ ߣߌ߫ ߝߟߐ߫ ߕߘߍ߬߸ ߞߊ߬ ߥߊ߫ ߞߍ߬ߟߍ ߘߐ߫ ߞߟߍ߬ߘߋ߲ ߠߎ߬ (ߊ߬ߟߎ߫ ߖߋ߬ߕߌ ߟߎ߬) ߞߐ߫߸ ߞߊ߬ ߣߊ߬ ߕߊ߰ߙߋ ߟߎ߬ ߞߌ߬ߓߊ߬ߙߏ߬ߦߊ ߟߊߞߊ߬ߟߌ߫ (ߝߐ߰ߓߍ߬ߦߊ߬ߟߊ ߟߎ߬ ߦߴߊ߬ ߛߎ߮ ߟߋ߬ ߞߍ߫ ߟߊ߫ ߛߌߛߍ߲߬) ߛߏ߫. 

 ߣߎ߬ߡߎ߲ ߥߟߊ߫ ߣߎ߲߱ ߠߎ߬ 
ߣߎ߬ߡߎ߲ (ߣߎ߲߭) ߠߎ߬: ߊ߬ߟߎ ߟߊߓߊ߯ߙߊ ߟߋ߬ ߦߋ߫ ߣߍ߱ ߦߋ߬ߟߋ߲ ߣߴߊ߬ ߜߊ߬ߛߌ ߟߎ߬ ߘߌ߫ ߞߵߊ߬ ߞߍ߫ ߛߣߍ߬ߞߍ߬ ߖߐ߯ߙߊ߲ ߠߎ߬ ߣߌ߫ ߞߟߍ߬ߡߎߙߊ߲ ߠߎ߬ ߘߌ߫. ߊ߬ ߣߌ߫ ߞߍߣߍ߲ߘߋ߲ ߠߎ߬ ߟߊ߫ ߕߊ߲߬ߓߊ ߡߍ߲ ߦߋ߫ ߗߎ߫ ߟߴߊ߬ߟߎ߫ ߓߟߏ߫ ߊ߬ߟߎ߬ ߕߊ߯ߡߊߞߏ, ߞߵߊ߬ߟߎ߫ ߜߙߊ߬. ߞߊ߬ ߡߎ߬ߙߎ ߣߌ߫ ߜߊߟߏ߲ ߣߌ߫ ߣߊ߬ߡߊ ߟߎ߬ ߘߌߟߊ߲߫߸ ߊ߬ ߝߋ߲߫ ߜߘߍ ߛߎ߯-ߎ-ߛߎ߯ ߘߌ߫ ߟߊߘߊ߲߫ ߣߍ߱ ߘߐ߫. ߊ߬ߟߎ߬ ߦߴߏ߬ ߟߎ߫ ߝߣߊ߫ ߞߊ߬ߟߊ߫ ߘߏ߲߬ ߠߊ߫. ߣߎ߬ߡߎ߲ ߘߏ߫ ߟߎ߫ ߟߋ߬ ߦߋ߫ ߗߓߍ߬ߦߊ ߞߍ߫ ߟߊ߫ ߡߊ߲߬ߘߋ߲߬ ߡߌߙߌ߲ߘߌ ߟߎ߬ ߘߐ߫, ߊ߬ ߦߋ߫ ߞߟߌ߫ ߟߊ߫ ߞߏ߫ ߞߣߍߖߋߟߌ ߥߟߊ߫ ߞߣߍߞߍߣߎ߲ ߠߎ߬.
ߛߌ߬ߦߊ߬ߞߌ ߟߎ߬: ߏ߬ ߟߎ߬ ߟߊ߫ ߓߊ߯ߙߊ ߦߋ߫ ߡߊ߬ߖߐ߯ߙߊ߲ ߠߎ߬ ߘߊ߲ ߠߋ߬ ߘߌ߫. ߞߏ߬ߦߌ߬ߣߍ߲߸ ߣߌ߫ ߜߊߙߊ߲ߜߊߙߊ߲߸ ߛߊߣߌ߲߫ ߘߊ߲߸ ߊ߬ ߣߌ߫ ߣߍ߰ ߡߎ߬ߙߊ߲߬ ߡߌߛߍ߲ ߠߎ߬ ߓߍ߯. ߊ߬ߟߎ߬ ߣߌ߫ ߣߎ߬ߡߎ߲ ߠߎ߬ ߟߋ߬ ߦߋ߫ ߖߊ߰ ߞߋߟߋ߲ ߠߊ߫ ߡߊ߲߬ߘߋ߲߫. 
ߞߊ߬ߙߊ߲ߞߋ ߟߎ߬: ߊ߬ߟߎ ߟߊ߫ ߓߊ߯ߙߊ ߦߋ߫ ߜߟߏ߬ ߟߏߞߌ ߣߌ߫ ߜߟߏ߬ ߞߙߊ ߟߎ߬ ߟߋ߬ ߘߌ߫. ߞߙߊ߬ߝߋ߬ ߖߟߎ߸ ߛߊ߬ߡߘߊ߸ ߝߙߊߓߊ߲߸ ߊ߬ ߣߌ߫ ߞߝߊ߬ ߡߊ߬ߘߏ߲ ߠߎ߬ ߣߌ߫ ߓߊ߲߱ ߡߍ߲ ߠߎ߬ ߦߋ߫ ߛߘߌ߬ ߟߊ߫ ߕߎ߱ ߟߎ߬ ߘߐ߫, ߊ߬ ߣߌ߫ ߜߏ߬ߟߏ ߓߊ߯ߙߊ߫ ߘߊߞߎ߲ ߠߎ߬ ߓߍ߯. 
ߓߊߡߐ߮ (ߜߏ߬ߛߏ ߣߌ߫ ߛߡߐ߬ߣߐ): ߏ߬ ߟߎ߬ ߟߊ߫ ߓߊ߯ߙߊ ߟߋ߬ ߦߋ߫ ߡߐ߲ߠߌ߲ ߘߌ߫. ߢߡߊ߬ߞߟߊ ߟߎ߬ ߦߋ߫ ߝߘߎ߫ ߕߊ߯ߡߊ ߣߌ߫ ߡߐ߰ߓߊ ߟߎ߬ ߟߊ߫ ߞߋߟߦߊ ߟߎ߬ ߟߋ߬ ߞߍ߫ ߟߊ߫ ߡߊ߲߬ߘߋ߲߫.
 ߡߏߙߌ ߟߎ߬ 
ߡߏߙߌ߫ ߛߌ ߟߎ߬: ߛߏߣߌ߲ߞߋ߫ ߡߌߙߌ߲ߘߌ ߟߎ߬ ߟߏ߲ߟߊ߲ ߡߍ߲ ߠߎ߬ ߘߏ߲߬ ߘߊ߫ ߡߊ߲߬ߘߋ߲߫ ߦߊ߲߬߸ ߣߴߏ߬ ߟߎ߫ ߞߊ߬ ߘߍ߬ߡߍ߲߬ߓߊ߫ ߞߍ߫ ߞߙߌߣߊ߬ ߞߟߊߓߍ߲ ߓߟߏߘߐߓߍ߲ ߘߐ߫, ߏ߬ ߟߎ߫ ߕߘߍ߬ ߦߋ߫ ߛߌ߬ߟߊ߬ߡߊ ߟߏ߲ߟߊ߲ ߠߎ߬ ߟߋ߬ ߘߌ߫. ߏ߬ ߟߋ ߞߵߏ߬ ߟߎ߫ ߕߊ߫ ߟߐ߬ߘߎ߰ ߘߴߊ߬ߟߎ߫ ߡߊ߬ ߛߌ߬ߟߡߊ߬ߦߊ ߣߌ߫ ߡߊ߲߬ߘߋ߲߫ ߛߌ߲߬ߝߏ߲߬ߧߊ߬ߟߌ ߕߐ߬ߡߊ ߟߎ߬ ߘߐ߫. ߏ߬ ߟߎ߬ ߕߍ߫ ߕߏ߲ߕߌ߯ ߟߎ߫ ߘߌ߫߸ ߊ߬ߟߎ߬ ߕߍ߫ ߢߡߊ߬ߞߟߊ߬ ߟߎ߫ ߘߌ߫, ߏ߬ ߟߎ߬ ߕߊ ߦߋ߫ ߢߍߓߊ߯ߦߊ ߣߌ߫ ߞߊ߬ߥߊ߲߬ߘߌ߬ߟߌ ߟߎ߬ ߟߋ߬ ߘߌ߫߸ ߊ߬ ߣߌ߫ ߡߏߙߌߦߊ߫ ߡߊߕߊ߯ߡߊ ߟߎ߫. ߒ߬ߞߊ߬ ߕߎ߬ߡߊ ߘߏ߫ ߟߎ߫ ߟߊ߫߸ ߊ߬ߟߎ߬ ߘߌ߫ ߟߊ߫ ߕߏ߲ߕߌ߮ ߟߎ߬ ߞߊ߲߬ ߞߊ߬ ߝߊ߬ߛߏ ߟߊߞߊ߲ߘߊ߫. 

 ߖߐ߲߬ߧߊ 
ߖߐ߲߬ߧߊ ߓߌ߬ߟߊ ߡߊ߲߬ߘߋ߲߬ ߡߌߙߌ߲ߘߌ ߟߎ߬ ߘߐ߫߸ ߏ߬ ߦߋ߫ ߞߘߐ߬ߡߊ߲߬ߞߏ ߟߋ߬ ߘߌ߫߸ ߞߊ߬ߦߌ߯ ߥߊ߰ߘߎ߯ ߝߊ߰ߡߊ߬ߟߊ ߥߎ߬ߛߎ ߘߐ߫. ߒߠߋ ߟߊ߫ ߓߛߌ߬ߞߌ߬ߟߌ߫ ߘߐ߫߸ ߖߐ߲߬ߧߊ ߝߊ߲߬ߞߊ ߥߙߊ߬ߣߍ߲߫ ߦߋ߫ ߞߍ߫ ߟߊ߫ ߒ߬ ߠߊ߫ ߡߌ߬ߙߌ߲߬ߘߌ ߟߎ߬ ߘߐ߫ ߟߋ߬߸ ߞߵߊ߬ ߛߊߓߎ߫ ߞߍ߫ ߖߐ߲߭ ߕߍ߬ߘߍ ߘߌ߫ ߝߘߎ ߘߐ߫߸ ߥߟߊ߫ ߝߘߎߝߋ߲ ߘߌ߫. ߖߐ߲߬ߧߊ ߕߊ߬ߡߌ߲߬ ߘߊ߫ ߝߊ߲߬ߞߊ߫ ߛߐ߬ߘߐ߲߬ ߠߊ߫ ߏ߬ ߟߋ ߘߐ߫ ߝߏ߫ ߞߵߊ߬ ߘߊ߲߬ߠߊߕߊ߬ߡߌ߲߬. 

ߕߏ߫ ߞߍ߫ ߘߴߏ߬ ߛߌ߰ߝߊߘߌ ߟߋ߬ ߘߐ߫߸ ߛߎߡߊߥߙߏ߫ ߞߊ߲ߕߍ߫ ߞߍߣߍ߲ ߡߊ߲߬ߘߋ߲߬ ߡߌߙߌ߲ߘߌ ߟߎ߬ ߟߊ߫ ߝߊ߰ߡߊ ߘߌ߫, ߊ߬ߟߋ ߞߊ߬ ߓߟߏߡߐ߮ ߟߎ߬ ߞߊ߲ߠߊߓߌ߬ߟߊ߫ ߔߋߎ߫. ߏ߬ ߡߊ߫ ߥߊ߫ ߣߐ߰ߦߊ߫ ߡߐ߰ߓߊ ߟߎ߬ ߡߊ߬ ߛߊ߫߸ ߒ߬ߞߵߊ߬ ߕߏ߫ ߘߴߏ߬ ߟߋ ߡߊ߬. ߞߏ߬ߣߌ߲߬ ߊ߬ߟߋ߬ ߕߊ ߏ߬ ߡߊ߫ ߞߍ߫ ߞߏ߫ ߛߌ߲߬ߝߏ߲߬ߧߊ߬ߣߍ߲߫ ߘߌ߫, ߓߊߏ߬ ߓߟߏߡߐ߮ ߕߘߍ߬ ߦߋ߫ ߡߙߊ߬ ߟߊ߫ ߛߏ߬ߛߏ߫߸ ߓߊ߬ߙߌ߬ ߕߐ߲ ߛߌ߰ ߘߴߊ߬ ߟߊ߫ ߡߊ߲߬ߘߋ߲߫ ߠߋ߬. 

ߛߏ߲߬ߖߘߊ߬ ߞߍߣߍ߲ ߝߊ߰ߡߊ ߘߌ߫ ߁߂߃߆ ߟߊ߫ ߞߙߎ߬ߞߊ߲߬ ߝߎߥߊ߫ ߜߊ߬ߙߊ ߝߍ߬, ߞߎ߬ߙߎ߲߬ߘߎ ߣߌ߫ ߕߐ߲ߛߋ߲ ߡߍ߲ ߠߎ߬ ߟߊߘߊ߲߫ ߘߊ߫ ߦߋ߲߬, ߏ߬ ߟߎ߫ ߞߊ߬ ߓߟߏߡߐ߯ߦߊ ߛߊ߬ߙߌ߬ߦߊ߬ߦߊ߫ ߕߋ߲߬ ߝߛߊߦߌ߫߸ ߒ߬ߞߵߊ߬ ߞߊ߬ ߓߐ߲ߘߊ ߟߎ߬ ߓߌ߬ߟߵߊ߬ ߟߊ߫:
ߞߊ߬ ߟߏ߲߫ ߞߋߟߋ߲߫ ߘߌ߫ ߖߐ߲߭ ߠߎ߬ ߡߊ߬ ߞߎ߲߬ߢߐ߲߮ ߞߘߐ߫߸ ߊ߬ߟߎ߬ ߦߴߊ߬ߟߎ߫ ߘߎ߲߬ߘߎ߬ߡߊ߬ ߓߊ߯ߙߊ ߟߎ߬ ߞߴߏ߬ ߟߏ߲ ߡߊ߬. ߣߌ߫ ߡߍ߲ ߝߣߊ߫ ߞߊ߬ ߛߋ ߛߐ߬ߘߐ߲߫ ߊ߬ ߟߊ߫ ߘߎ߲߬ߘߎ߬ߡߊ߬ ߓߊ߯ߙߊ ߏ߬ ߘߐ߫ ߘߏ߲߬, ߊ߬ ߟߊߘߤߊ߬ߣߍ߲߬ ߦߴߏ߬ ߢߍ߫ ߞߵߊ߬ ߕߊ߫ ߓߟߏߡߐ߯ ߛߊ߲߬߸ ߞߵߏ߬ ߟߐ߬ ߊ߬ ߘߊ߫ ߓߊ߯ߙߊ ߟߎ߬ ߟߊ߫. 
ߖߐ߲߭ ߠߎ߬ ߖߍ߬ߘߍ ߦߴߊ߬ߟߎ߫ ߟߊ߫ ߖߐ߲߬ߧߊ߬ ߓߊ߯ߙߊ ߟߎ߬ ߘߊߞߘߐ߫߸ ߒ߬ߞߵߊ߬ߟߎ߬ ߘߋ߲ ߠߎ߬ ߕߍ߫ ߖߐ߲߬ ߠߎ߬ ߘߌ߫. ߏ߬ ߟߎ߬ ߓߘߊ߫ ߞߴߊ߬ߟߎ߫ ߕߊ߫ ߓߏߟߏ߲߫ ߘߌ߫, ߒ߬ߓߊ߬ ߏ߬ ߟߎ߬ ߕߐ߯ ߟߋ߬ ߛߌߣߍ߲߬ ߞߏ߫ ߥߟߏߛߏ ߟߎ߬߸ ߡߍ߲ ߞߘߐ ߦߋ߫ ߥߟߏ߫ ߛߏ (ߞߊ߬ ߡߏߦߌ߫ ߛߏ ߞߣߐ߫). 

ߒ߬ߓߊ߬ ߖߐ߲߬ߛߊ߫ ߞߵߊ߬ߟߎ߫ ߓߎ߬ߧߊ߫ ߡߐ߰ߦߊ ߞߊߡߊ߲ ߞߣߐ߫, ߡߊ߲߬ߘߋ߲߬ߞߊ ߟߎ߬ ߕߘߍ߬ ߦߋ߫ ߖߐ߲߭ ߠߎ߬ ߞߟߌ߫ ߟߊ߫ ߟߋ߬ ߞߏ߫ ߓߟߏߡߐ߮ ߟߎ߬ (ߥߟߊ߫ ߒ ߠߊ߫ ߘߌߣߍ߲)߸ ߡߍ߲ ߞߘߐ ߦߋ߫ ߞߏ߫ ߓߟߏ߫ ߞߘߐ߫ ߡߐ߮ ߟߎ߬. ߏ߬ ߟߏ߲ ߞߊ߬ߠߊ߫ ߖߐ߲߬ߜߘߋ ߕߘߍ߬ ߛߎ߯ߝߍ ߟߎ߬ ߘߐ߫ ߟߋ߬ ߦߏ߫ ߓߌߦߊ߲߫ ߜߘߋ ߦߋ߫ ߟߐ߯ߝߍ ߟߎ߬ ߘߐ߫ ߢߊ ߡߍ߲ ߓߌ߬. ߓߟߏߡߐ߮ ߟߎ߬ ߕߘߍ߬ ߓߊ߯ ߞߍ߫ ߝߙߋ߬ ߟߴߏ߬ ߕߎ߬ߡߊ ߟߊ߫߸ ߓߟߏ߫ ߝߣߊ߫ ߕߘߍ߬ ߕߍ߫ ߟߐ߬ ߟߴߊ߬ߟߎ߫ ߟߊ߫ ߝߏ߫ ߓߏ߲߬ߓߏ߲ ߘߐߙߐ߲߫. ߛߊ߲߬ߠߌ߲ ߓߊ߯ ߓߊ߲߫ ߝߣߊ߸ ߊ߬ ߕߘߍ߬ ߕߍ߫ ߝߐ߫ ߟߴߊ߬ߟߎ߫ ߢߍ߫ ߝߣߊ߫ ߞߴߌ ߓߘߊ߫ ߓߘߊ߫ ߝߋ߰ߙߋ, ߞߏ߬ߣߌ߲߬ ߓߟߏ ߟߋ߬ ߦߋ߫ ߟߐ߬ ߟߊ߫ ߛߊ߲߬ߠߌ߲߬ߠߊ ߟߊ߫ ߞߴߌ ߣߌ߫ ߗߍ߭ ߣߌ߲߬ ߦߋ߫ ߥߊ߫ ߞߋߟߋ߲߫ ߘߌ߫ ߥߎ߬ߙߊ ߟߊ߫ ߤߊ߲߫. ߒ߬ߓߊ߬ ߡߊ߲߬ߘߋ߲߫ ߡߊ߬ߖߌ߮ ߥߎ߬ߛߎ ߛߋߣߍ߲, ߡߐ߱ ߟߎ߬ ߞߊ߬ ߥߟߏߛߏߦߊ ߘߊߓߌ߬ߟߊ߫߸ ߞߵߊ߬ߟߎ߬ ߞߍ߫ ߖߐ߲߬ ߥߟߏߣߍ߲ ߠߎ߬ ߘߌ߫. 

ߕߎ߬ߓߊ߬ߓߎ߬ ߕߟߋ ߛߋߣߍ߲߸ ߏ߬ ߟߎ߫ ߞߊ߬ ߕߐ߲ ߛߌ߰ ߓߟߏߡߐ߯ߦߊ ߟߊ߫. ߏ߬ ߞߍ߸ ߓߟߏߡߐ߮ ߟߎ߬ ߞߊ߲ߠߊߓߌ߬ߟߊ߫ ߘߴߏ߬ ߕߎ߬ߡߊ ߟߋ߬ ߟߊ߫. ߓߟߏߡߐ߮ ߟߎ߬ ߞߊ߲ߠߊߓߌ߬ߟߊ߬ߣߍ߲ ߏ߬ ߘߐ߫߸ ߤߙߐ ߟߎ߬ ߞߵߊ߬ߟߎ߫ ߞߟߌ߫ ߞߏ߫ ߤߙߐߞߎߘߊ (ߤߙߐ߫ ߞߎߘߊ) ߟߎ߬. ߛߏ ߘߏ߫ ߟߎ߫ ߞߵߊ߬ߟߎ߫ ߟߊ߫ ߓߟߏߡߐ߯ ߞߘߐ ߟߎ߬ ߘߊ߲ߞߎ߲߫ ߊ߬ߟߎ߬ ߘߏ߫ ߘߌ߫߸ ߞߏߣߌ߲߬ ߤߊ߲߯ ߓߌ߬߸ ߘߏ߫ ߟߎ߫ ߦߋ߫ ߓߐ߬ߘߍ߬ߓߐ ߛߌ߱ ߘߐ߫.
 ߗߍ߬ߓߊ߬ߦߊ 
 ߓߟߏߘߐߓߍ߲ 
ߝߟߐ߫ ߕߘߍ߬ ߡߊ߲߬ߘߋ߲ ߠߎ߬ ߕߘߍ߬ ߕߴߊ߬ߟߎ߫ ߘߋ߲ ߠߎ߬ ߓߌ߬ߟߊ߬ ߟߊ߫ ߞߐ߬ ߘߐ߫߸ ߝߴߊ߬ߟߎ߫ ߓߊ߯ ߞߊߡߋߙߋ߲ߧߊ߫. ߒ߬ߓߊ߬ ߡߐ߰ߓߊ ߟߎ߬ ߓߊ߯ ߓߊ߲߫ ߓߟߏߘߐߓߍ߲ ߠߊ߫߸ ߊ߬ ߘߌ߫ ߝߐ߫ ߓߌ߬ߟߊ߬ߞߙߏ߬ ߞߎ߲ߓߊ ߏ߬ ߟߎ߬ ߢߍ߫ ߞߴߊ߬ߟߎ߫ ߦߋ߫ ߓߎ߬ߙߋ ߟߐ߬, ߊ߬ ߦߋ߫ ߝߐ߫ ߟߴߊ߬ ߟߐ߬ ߕߎߡߊ ߏ߬ ߡߊ߬ ߞߏ߫ ߝߊߝߊ. ߏ߬ ߕߘߍ߬ ߦߋ߫ ߟߐ߬ ߟߊ߫ ߞߙߊ߬ߕߊ ߟߋ߬ ߟߊ߫. ߞߍߣߍ߲ߘߋ߲ ߠߎ߬ ߟߊ߫ ߝߊ߰ߣߌ߲ ߞߙߊ ߘߌ߫ ߞߍ߫. ߏ߬ ߦߋ߫ ߞߍ߫ ߟߊ߫ ߘߙߌ߬ߞߌ߬ߓߊ ߘߏ߫ ߟߋ߬ ߘߌ߫߸ ߞߊ߬ ߝߎ߯ߟߊ ߞߙߊ߫. ߝߎ߯ߟߊ ߏ߬ ߝߣߊ߫ ߦߋ߫ ߞߙߊ߫ ߟߊ߫ ߟߋ߬ ߞߵߊ߬ ߟߊߖߊ߲߰ߧߊ߬ ߗߏ߲߫, ߝߋ߲ (ߓߊ߲߬ ߝߊߟߌߝߊߟߌ) ߘߏ߫ ߟߋ߬ ߦߋ߫ ߘߏ߲߬ ߠߴߊ߬ ߘߐ߫߸ ߛߴߊ߬ ߞߊߣߊ߬ ߓߋ߬ ߊ߬ߟߎ߬ ߞߐ ߘߐ߫. ߜߟߋ߬ߞߋ߬ ߖߊ߲߬ ߘߐߓߍ߲߬ ߞߏ߬ߢߌ߲ ߘߏ߫ ߦߋ߫ ߟߊߘߊ߲߫ ߠߴߊ߬ߟߎ߫ ߢߍ߫ ߦߏ߫ ߕߊ߲߬ߓߊ ߦߋ߫ ߞߍ߫ ߟߊ߫ ߢߊ ߡߍ߲ ߡߊ߬, ߞߊ߬ ߣߍ߱ ߘߏ߫ ߘߏ߲߬ ߊ߬ ߣߎ߲ ߠߊ߫ ߝߣߊ߫ ߦߏ߫ ߞߎߡߊ ߢߌ߲߬ ߠߎ߬ ߦߴߊ߲ ߠߊ߫ ߟߊ߲߬ߘߊ ߣߌ߫ ߟߐ߲ߣߌ߲ߦߊ ߟߎ߬ ߟߋ߬ ߘߌ߫, ߡߍ߲ ߠߎ߬ ߟߐ߲ߣߍ߲߫ ߦߋ߫ ߡߌ߬ߙߌ߲߬ߘߌ ߡߎ߰ߡߍ ߓߟߏ߫, ߝߏ߫ ߘߌߣߍ߲߫ ߠߊߖߌ߮ ߡߍ߲ ߓߘߊ߫ ߝߟߐ߫ ߊ߬ ߞߏ ߡߊߝߘߏ߬ ߟߊ߫. (ߒߠߋ ߖߍ߬ߘߍ ߕߘߍ߬ ߘߴߊ߬ ߖߊ߲߬ߖߏ߲ ߘߏ߫ ߘߐ߫).

ߞߣߍߞߍ ߘߎ߬ߛߊ߬ߝߌ߲ ߕߟߋ߬ߘߐ߬ߟߊ ߦߋ߫ ߞߍ߫ ߟߊ߫ ߓߟߏߘߐߓߍ߲ ߘߏ߫ ߟߎ߫ ߟߋ߬ ߞߊ߲߬. ߞߊ߬ ߞߣߍߘߋ߲ ߠߎ߬ ߞߎ߲߭ ߟߌ߯߸ ߞߊ߬ ߥߴߊ߬ߟߎ߫ ߡߛߊߣߌ߲߬ߧߊ߫ (ߞߊ߬ ߜߙߍߞߎ߲ ߥߟߏ߫߸ ߞߵߊ߬ ߞߣߐߟߊ ߛߊߣߌ߲ߧߊ߫ ߞߊ߬ ߗߍ߬ߘߍ߰ߓߏ ߓߍ߯ ߞߏ߬ ߞߵߊ߬ ߞߍ߫ ߛߎߋ߫), ߛߏ߬ߟߌ (ߘߐ߲߬ ߓߟߋߓߟߋ ߡߍ߲ ߦߋ߫ ߞߍ߫ ߟߊ߫ ߗߓߍ߬ߦߊ ߝߍ߬) ߦߋ߫ ߘߊߡߌ߬ߣߊ߬ ߟߊ߫ ߥߎ߬ߙߊ ߏ߬ ߟߋ ߟߊ߫ ߝߏ߫ ߓߊ߲ߘߊ ߓߊ߯ ߞߊ߬. 

ߗߓߍ߬ߦߊ 
ߞߣߍߞߍ߫ ߟߏ߲ ߛߐ߰ߡߘߊ߬ ߖߏߣߊ ߏ߬ ߟߊ߫, ߗߍ߭ ߟߎ߬ ߣߌ߫ ߓߌ߬ߟߊ߬ߞߙߏ߬ ߞߎ߲ߓߊ ߏ߬ ߟߎ߬ ߘߌ߫ ߥߊ߫ ߞߣߍߞߍ߫ ߦߌߟߊ ߘߐ߫. ߓߌ߬ߟߊ߬ߞߙߏ ߟߎ߬ ߓߘߊߡߐ߮ ߟߎ߬ ߘߴߊ߬ߟߎ߬ ߟߊ߫ ߡߏ߬ߙߌ߬ߝߊ ߟߎ߬ ߖߛߐ߫߸ ߞߊ߬ ߗߓߍ߬ߦߊ ߓߊ߲ ߘߐߞߐ߬ߣߐ߲߫. ߞߣߍߞߍߣߎ߲ ߘߴߊ߬ ߟߊ߫ ߓߊ߯ߙߊ ߘߊߡߌ߬ߣߊ߫߸ ߞߵߊ߬ߟߎ߫ ߓߌ߬ߟߊ߫ ߞߐ߬ ߘߐ߫. ߡߊ߲߬ߘߋ߲߫ ߞߌ߬ߛߍ߬ߦߊ ߣߴߊ߬ ߝߊߘߌ߲ߧߊ ߕߐ߰ߡߊ߬ߛߙߋ ߘߏ߫ ߟߋ߬ ߘߐ߬ߖߊ ߘߌ߫ ߝߎߥߊ ߟߊ߫. ߏ߬ ߟߋ ߦߴߊ߬ ߞߍ߫ ߟߊ߫ ߡߍ߲ ߓߊ߯ ߟߊߖߌ߰߸ ߏ߬ ߘߴߊ߬ ߝߐ߫ ߞߏ߫ ߗߊ߯ߤߋ߬ߤߋ߹ (ߒ ߗߍ߬ߓߊ߬ߞߘߐ߫), ߏ߬ ߟߎ߫ ߟߋ߬ ߝߊߘߌ߲ߧߊ߫ ߘߊ߫, ߣߌ߫ ߡߍ߲ ߞߊ߬ߛߌ߬ ߘߊ߫ ߥߟߊ߫ ߞߊ߬ ߞߎߟߋ߫߸ ߏ߬ ߟߎ߫ ߟߋ߬ ߦߋ߫ ߘߋ߲߫ ߞߏߙߏ߲ ߠߎ߬ ߘߌ߫. 

ߞߣߍߞߍ ߓߊ߯ ߓߊ߲߫, ߗߋ ߘߌ߫ ߓߌ߬ߟߊ߬ ߡߏ߬ߙߌ߬ߝߊ߬ߕߌ߮ ߟߎ߬ ߡߊ߬ ߘߊ߲߬ߕߍ߮ ߟߊ߫߸ ߞߏ߫ ߓߊ߯ߙߊ ߓߘߊ߫ ߓߊ߲߫. ߏ߬ ߟߎ߬ ߘߌ߫ ߡߎ߮ ߜߊ߬ߛߌ߫ ߞߵߊ߬ ߕߎ߲߰ ߢߐ߲߯ ߠߊ߫, ߊ߬ ߦߋ߫ ߝߐ߫ ߟߴߏ߬ ߡߊ߬ ߞߏ߫ ߝߊߘߌߝߊߘߌ߫ ߡߎ߮. ߏ߬ ߝߣߊ߫ ߦߴߊ߬ ߕߘߍ߬ ߟߊ߫ ߟߋ߬ ߡߏ߬ߛߏ ߟߎ߬ ߦߋ߫ ߝߊߘߌߝߊߘߌ߫ ߡߊߞߐߣߐ߲ ߛߌ߱ ߘߐ߫. ߘߊ߬ߡߊ߲߬ߛߊ߫ ߘߐ߲߬ ߞߎߘߊ߫ ߓߘߊ߫ ߘߊߡߌ߬ߣߊ߬߸ ߊ߬ ߦߋ߫ ߝߐ߫ ߟߊ߫ ߡߍ߲ ߡߊ߬ ߞߏ߫ ߝߊߘߌߝߊߘߌ߫ ߘߐ߲. 

ߞߍߣߍ߲ߘߋ߲ ߠߎ߬ ߘߌ߫ ߕߎ߰ ߊ߬ߟߎ߬ ߟߊ߫ ߡߊ߬ߛߘߌ ߟߎ߬ ߘߐ߫ ߞߊ߬ ߛߏ߫ ߡߊߜߍ߲߫. ߊ߬ߟߎ߬ ߦߋ߫ ߕߊ߬ߡߌ߲߬ ߠߴߊ߬ߟߎ߫ ߟߊ߫ ߕߊ߲߬ߓߊ ߟߎ߬ ߕߘߎ߫ ߟߊ߫ ߞߋߟߋ߲ߘߌ߫߸ ߞߵߏ߬ ߣߌ߫ ߘߐ߲߬ߞߣߌ߬ ߘߌߡߊ߲ ߠߎ߬ ߞߍ߫ ߢߐ߲߮ߝߍ߬, ߞߊߡߋߙߋ߲ ߠߎ߬ ߘߌ߫ ߕߊ߬ߡߌ߲߬ ߥߊߛߊ߲ߓߊ ߕߎ߰ ߟߴߊ߬ߟߎ߫ ߞߐ߫ (ߝߴߊ߬ ߓߊ߯ ߞߴߌ ߢߣߊ߫). ߊ߬ߟߎ߬ ߘߌ߫ ߡߊߛߍ߲߬ߛߍ߲߬ ߝߎߚߎ߫߸ ߝߴߊ߬ߟߎ߬ ߦߋ߫ ߛߋ߫ ߝߊߝߊ ߟߊ߫. ߒ߬ߞߵߊ߬ߟߎ߫ ߓߊ߯ ߓߊ߲߫ ߛߋ߫ ߟߊ߫ ߓߎ߬ߙߋ ߟߊ߫ ߛߊ߫߸ ߊ߬ߟߎ߬ ߟߊ߫ ߞߏ ߕߐ߭ ߦߴߊ߬ߟߎ߫ ߛߍ߯ߡߊ ߟߎ߬ ߟߋ߬ ߓߟߏ߫ ߛߊ߫. 

ߓߎ߬ߙߋ
ߞߍߣߍ߲ߘߋ߲ ߠߎ߬ ߓߊ߯ ߛߋ߫ ߓߎ߬ߙߋ ߟߊ߫߸ ߊ߬ߟߎ߫ ߟߊ߫ ߞߏ ߟߎ߬ ߦߋ߫ ߕߏ߫ ߟߊ߫ ߛߍ߯ߡߊ ߟߎ߬ ߟߋ߬ ߡߊ߬. ߏ߬ ߟߎ߬ ߦߋ߫ ߡߐ߰ ߞߎ߲ߓߊ߫ (ߢߡߊ߬ߞߟߊ߬) ߤߊߞߟߌߡߊ ߘߏ߫ ߟߎ߫ ߟߋ߬ ߘߌ߫߸ ߊ߬ ߣߌ߫ ߝߏߣߌ߲ߞߋ ߘߏ߫ ߟߎ߫. ߏ߬ ߟߎ߫ ߟߋ߬ ߦߴߊ߬ߟߎ߫ ߘߐ߱ߘߏ߲߬ ߠߴߊ߬ߟߎ߫ ߟߊ߫ ߛߴߊ߬ߟߎ߬ ߘߌ߫ ߞߍ߲ߘߍߦߊ߫ ߖߏߣߊ߫. ߛߎ ߣߌ߫ ߕߋ߬ߟߋ ߘߐ߫߸ ߛߊ߫ ߞߍߣߍ߲ߘߋ߲ ߠߎ߬ ߞߊߣߊ߬ ߟߊߡߊ߲ߜߏߦߊ ߞߍ߫. 

ߊ߬ߟߎ߫ ߟߊ߫ ߓߎ߬ߙߋ߬ ߟߊ߬ߘߏ߲ ߞߎ߲߬ߢߐ߲߮ ߓߊ߯ ߛߋ߫, ߞߍߣߍ߲ߘߋ߲ ߠߎ߬ ߘߌ߫ ߟߊߓߐ߫ ߖߊ߬ߡߊ ߢߊߞߘߐ߫ ߏ߬ ߟߏ߲ ߘߐ߫߸ ߞߊ߬ ߥߴߊ߬ߟߎ߫ ߘߌ߫ ߞߐ߭ ߘߐ߫ ߞߵߊ߬ߟߎ߬ ߛߊߣߌ߲ߧߊ߫. ߊ߬ ߦߋ߫ ߝߐ߫ ߟߴߏ߬ ߡߊ߬ ߟߋ߬ ߡߊ߲߬ߘߋ߲߫ ߞߏ߫ ߞߐ߬ߟߊ߬ߞߊߘߌ. ߏ߬ ߝߣߊ߫ ߦߴߊ߬ ߕߊ߫ ߕߏߟߏ߲ߘߐߞߏ߫ ߟߋ߬ ߘߌ߫ ߡߏ߬ߛߏ ߟߎ߬ ߣߌ߫ ߛߍ߯ߡߊ ߟߎ߬ ߘߌ߫ ߕߏߟߏ߲ ߞߍ߫, ߛߍ߯ߡߊ ߟߎ߬ ߘߌ߫ ߛߐ߫ ߝߋ߲߫ ߛߎ߮ ߓߍ߯ ߘߏ߫ ߟߊ߫. ߒ߬ߓߊ߬ ߣߌ߫ ߞߍߣߍ߲ߘߋ߲ ߠߎ߬ ߛߊ߬ߦߌ߫ ߘߊ߫ ߓߎ߬ߙߋ ߟߴߏ߬ ߞߐ߫, ߊ߬ߟߎ߬ ߕߍ߫ ߓߐ߫ ߟߴߏ߬ ߞߐ߫ ߝߏ߫ ߖߍ߲ߛߍ߲ ߓߊ߯ ߞߍ߫. 

ߖߍ߲ߛߍ߲ ߕߎ߬ߡߊ ߓߊ߯ ߛߎ߬ߘߎ߲߬ߧߊ߬, ߛߍ߯ߡߊ ߟߎ߬ ߘߌ߫ ߞߍߣߍ߲ߘߋ߲ ߠߎ߬ ߕߊ߬ ߞߊ߬ ߥߴߊ߬ߟߎ߫ ߟߊߘߏ߲߰ ߦߙߐ ߘߏ߫ ߘߐ߫߸ ߞߊ߬ ߝߋ߲߫ ߦߙߋߞߋ (ߗߋ߲߰ߓߊ) ߘߏ߫ ߓߌ߬ߟߊ߫ ߘߊ߲߬ߞߎ߲ ߘߐ߫. ߒ߬ߓߊ߬ ߣߌ߫ ߡߍ߲ ߞߵߏ߬ ߕߊ߬ ߛߊ߫ ߞߴߊ߬ ߓߘߴߊ߬ ߛߌߘߌ߲߫, ߊ߬ߟߎ߬ ߘߌ߫ ߕߐ߲ ߓߋ߬ ߏ߬ ߞߊ߲߬߸ ߌ ߘߴߏ߬ ߛߙߵߊ߬ߟߎ߬ ߢߍ߫. ߏ߬ ߟߊߥߟߌ߬ ߘߊ߫ ߘߌߣߍ߲ ߠߎ߬ ߖߏ߯ߘߏ߲ ߠߋ߬ ߡߊ߬ ߘߊ߲߬ߞߎ߲߬ ߘߐ߫ ߝߋ߲߬ ߕߊ ߡߊߕߊ߲߬ߞߊ ߟߊ߫. ߏ߬ ߟߋ ߦߋ߫ ߞߍ߫ ߟߴߊ߬ߟߎ߬ ߓߟߏ߫ ߝߏ߫ ߞߊ߬ ߥߴߊ߬ ߛߌ߰ ߖߍ߲ߛߍ߲ ߠߊ߫. ߣߌ߫ ߖߍ߲ߛߍ߲ ߞߍ߫ ߘߊ߫, ߞߊ߬ߞߎߘߊ ߥߎ߬ߛߎ ߢߍ߫߸ ߛߎ߲ߞߎߘߎ߲߫ ߘߐߝߘߊ ߟߋ߬ ߕߘߍ߬ ߦߋ߫ ߞߍ߫ ߟߊ߫߸ ߞߊ߬ ߞߋߟߋ߲߫ ߞߋߟߋ߲߫ ߘߌ߫ ߞߍߣߍ߲ߘߋ߲ ߞߋ߬ߟߋ߲߬ߞߋ߬ߟߋ߲߬ߠߊ ߡߊ߬, ߊ߬ߟߎ߬ ߡߍ߲ ߦߋ߫ ߛߎ ߟߊߕߊ߬ߡߌ߲߬ ߠߊ߫ ߟߊߝߋ߲߫ ߞߋߟߋ߲߫ ߞߊ߲߬. ߦߊ߬ߣߴߏ߬ ߞߍߕߐ߫߸ ߡߐ߰ߓߊ ߟߎ߬ ߘߌ߫ ߡߊ߬ߛߌ߬ߟߊ߲߬ߠߌ߲߬ ߞߊ߲ ߛߎ߮ ߓߍ߯ ߘߏ߫ ߝߐ߫ ߛߊ߫ ߞߊ߬ߝߏ߬ߢߐ߲߰ߦߊ߫ ߞߊ߫ ߘߏ߲߬ ߊ߬ߟߎ߬ ߕߍ߫. 
 ߦߙߊ߬ߓߌ 
ߡߊ߲߬ߘߋ߲߫ ߞߘߐ߬ߞߘߐ߬ߡߊ߲ ߘߐ߫, ߞߊ߬ߡߋߙߋ߲ ߠߎ߬ ߣߌ߫ ߛߎ߲ߞߎߘߎ߲ ߠߎ߬ ߕߘߍ߬ ߕߴߊ߬ߟߎ߫ ߡߊߘߏ߲߬ ߠߊ߫ ߢߐ߲߯ ߠߊ߫ ߛߌߟߊ ߛߎ߯-ߎ-ߛߎ߫ ߝߍ߬߸ ߛߊ߫ ߡߊ߬ߘߏ߲߫ ߢߐ߲߰ߠߊ ߞߊߣߵߊ߬ߟߎ߫ ߦߟߌߟߊߕߍ߰ ߢߐ߲߯ ߡߊ߬ ߞߊ߬ ߞߊ߬ߝߏ߬ߢߐ߲߰ߦߊ ߘߏ߲߬ ߊ߬ߟߎ߬ ߕߍ߫ ߝߘߎ ߞߐߞߊ߲߬. ߝߘߎ ߣߌ߫ ߦߙߊ߬ߓߌ ߟߎ߬ ߛߙߊߕߌ ߟߊߜߟߍ߬ߦߊ ߟߋ߬ ߞߊ߬ ߡߊ߲߬ߘߋ߲߫ ߜߟߍ߬ߦߊ߬ ߝߎߚߎ߫߸ ߝߏ߫ ߞߵߊ߬ ߟߐ߯ߓߐ߫ ߡߐ߰ ߛߌߦߊߡߊ߲߫ ߠߊ߫. ߛߏ߲߬ߖߘߊ߫ ߛߍ߰ߣߍ߲߫ ߞߎߘߊ ߞߊ߬ ߏ߬ ߟߋ ߘߐߣߐ߰ߦߊ߫ ߞߙߎ߬ߞߊ߲߬ ߝߎߥߊ߫ ߜߊ߬ߙߊ ߘߐ߫߸ ߞߏ߫ ߞߊߡߋߙߋ߲ ߠߎ߬ ߣߌ߫ ߛߎ߲ߞߎߘߎ߲ ߠߎ߬ ߘߴߛߋ߫ ߡߊߘߏ߲߬ ߠߊ߫ ߢߐ߲߯ ߠߊ߫, ߒ߬ߞߵߊ߬ ߦߋ߫ ߞߍ߫ ߢߊ߫ ߡߊߟߐ߲ߣߍ߲߫ ߠߋ߬ ߡߊ߬. 

ߒ߬ߓߊ߬ ߣߌ߫ ߞߊߡߋߙߋ߲ ߡߍ߲ ߦߙߊ߬ߓߌ߬ ߘߊ߬ ߛߎ߲ߞߎߘߎ߲ ߡߍ߲ ߠߊ߫, ߌ ߦߴߌ ߘߍ߬ߢߐ߲߮ ߠߎ߬ ߟߋ߬ ߟߊ߫ ߟߴߌ ߞߊ߲߬߸ ߞߊ߬ ߥߊ߫ ߛߴߊ߬ ߓߊ߫ ߡߊ߬ ߞߴߌ ߓߘߊ߫ ߦߙߊ߬ߓߌ߫ ߊ߬ ߘߋ߲ߡߛߏ߫ ߟߊ߫߸ ߞߴߊ߬ ߦߴߊ߬ ߟߊߘߏ߲߬ ߌ ߟߊ߫ ߞߊ߬ߣߌ߲ ߘߐ߫. ߊ߬ ߝߣߊ߫ ߘߴߊ߬ ߝߴߊ߬ ߞߏߟߊߘߍߢߐ߲߮ ߡߛߏ߬ߡߊ߲߫ ߜߘߍ߫ ߟߎ߫ ߢߍ߫, ߊ߬ߟߎ߬ ߘߴߊ߬ ߢߍߥߟߊߦߊ߫. ߊߟߎ߫ ߞߐߛߊߦߌ ߓߊ߯ ߣߊ߬, ߊ߬ߟߎ߬ ߘߴߊ߬ ߝߐ߫ ߞߴߊ߬ߟߎ߫ ߓߘߴߊ߬ ߞߊ߬ߙߌ߬ߝߊ߬ ߌ ߟߊ߫߸ ߌ ߞߊ߫ ߛߴߊ߬ ߡߊ߬ ߘߋ߬߹ ߌ ߦߴߊ߬ ߞߣߐ߬ߜߍ߲߫ ߡߐ߰ ߜߘߍ ߟߎ߬ ߡߊ߬ ߜߘߋߜߘߋ߫. 

ߏ߬ ߓߊ߯ ߞߴߊߟߎ߫ ߘߌ߫ ߢߐ߲߯ ߕߍ߫ ߕߊ߯ߡߊ ߘߊߡߌ߬ߣߊ߬, ߞߊߙߏߜߍ ߓߊ߯ ߛߋ߫߸ ߛߎ߲ߞߎߘߎ߲ ߠߎ߬ ߘߌ߫ ߖߊ߰ߟߐ ߞߍ߫߸ ߞߊ߬ ߥߴߊ߬ߟߎ߫ ߓߊ߬ߘߏ߬ ߞߊߙߏ߫ ߘߓߌ ߘߐ߫ ߞߍ߬ߣߍ߲; ߊ߬ߟߎ߬ ߟߊ߫ ߕߎߡߊ ߓߊ߯ ߛߋ߫, ߌ ߘߌ߫ ߥߴߊ߬ ߓߌ߬ߟߊ߬ߛߌ߬ߟߊ߲߬ ߝߎߚߎ߫߸ ߝߴߊ߬ ߣߊ߫ ߟߊ߫ ߓߏ߲ߘߊ ߟߊ߫. ߊ߬ ߓߊ߯ ߘߏ߲߭ ߘߊߡߌ߬ߣߊ߬ ߞߵߊ߬ ߕߘߍ߬ ߌߟߋ ߡߊ߫ ߣߵߊ߬ ߓߌ߬ߟߊ߬ߛߌ߬ߟߊ߲߬ ߢߊ߫ ߛߎ߯ ߏ߬ ߡߊ߬, ߊ߬ ߣߊ߫ ߘߴߊ߬ ߟߐ߲߫ ߞߴߊ߬ ߓߘߊ߫ ߞߟߊߓߊߒߕߋߦߊ ߘߊߡߌ߬ߣߊ߬ ߞߵߏ߬ ߛߊߞߍ߫. ߊ߬ ߟߊ߫ ߞߢߐߞߏ ߕߎ߬ߡߊ ߓߊ߯ ߛߋ߫, ߌ ߘߌ߫ ߛߎ߬ߡߎ߲ ߞߴߊ߬ ߦߋ߫߸ ߞߊ߬ ߥߴߊ߬ ߟߊ߫ ߞߣߐ߫ ߡߎߙߊ߲ (ߞߏ߬ߟߏ߲) ߛߌ߰ ߛߏ߫ ߞߏߞߊ߲߬. 

ߦߙߌ ߘߏ߫ ߟߋ߬ ߕߘߎߣߍ߲߫ ߕߘߍ߬ ߦߋ߫ ߡߊ߲߬ߘߋ߲߫ ߛߏ ߟߎ߬ ߞߣߐ߫ ߞߏ߫ ߡߟߏ߬ߓߊ߬ߟߌ߬ߣߍ߲, ߡߍ߲ ߞߘߐ߫ ߞߏ߫ ߡߊ߬ߟߏ߬ߓߊߟߌ ߟߎ߬ ߟߊߡߊ߬ߟߏ߬ߦߊ߫ ߦߙߐ. ߒ߬ߓߊ߬ ߣߌ߫ ߡߍ߲ ߞߊ߬ ߕߌߢߍߟߌ (ߛߏ߲߬ߧߊ߬ߟߌ߸ߓߋ߬ߡߛߏ߬ߞߊ߲ ߥߟߊ߫ ߞߊ߬ ߞߣߐ ߟߊ߫ ߌ ߖߋ߬ߕߌ߬ߡߛߏ߫ ߟߊ߫߸ ߊ߬ ߣߌ߫ …) ߘߏ߫ ߞߍ߫, ߏ߬ ߘߌ߫ ߛߘߌ߬ ߦߙߌ ߏ߬ ߟߊ߫ ߞߙߍߕߍߕߍ߫߹ ߞߊ߬ ߛߏ߫ ߞߣߐ߫ ߡߐ߮ ߟߎ߫ ߞߟߌ߫ ߊ߬ ߞߊ߲ߡߊ߬ ߞߊ߬ ߣߵߊ߬ ߞߎ߲߬ߘߐߓߌ߬ߟߊ߬ ߦߏ߫ ߛߌ߬ߛߍ߬ߘߋ߬ߣߍ߲߬ ߛߎ߸ ߊ߬ ߣߌ߫ ߞߊ߬ ߥߏ߯ ߕߋ߬ ߊ߬ ߟߊ߫. ߒ߬ߓߊ߬ ߞߏ߫ ߛߎ߮ ߏ߬ ߘߏ߫ ߕߘߍ߬ ߓߊ߯ ߟߐ߬ ߡߍ߲ ߘߐ߫, ߏ߬ ߘߴߊ߬ ߞߘߐߞߊ߬ ߞߊ߬ ߥߴߊ߬ ߞߎ߲߬ ߘߌ߫ ߔߏ߲߫. ߒ߬ߓߊ߬ ߛߟߏ߬ߡߊ߯ߣߊ߫ ߞߊ߲ߕߍ߫ ߞߵߊ߬ ߝߴߏ߬ ߟߋ ߘߐ߫߸ ߞߏ߫ ߡߊ߲߬ߘߋ߲߫ ߡߛߏ߬ߞߏ ߞߎ߬ߙߎ߲߬ߘߎ ߟߊߜߟߍ߬ߦߊ ߞߊ߬ ߞߏ ߡߍ߲ ߕߌߢߍ߫ ߡߊ߲߬ߘߋ߲߫ ߡߊ߬, ߞߏ߫ ߞߍ߬ߟߍ ߡߴߊ߬ ߢߐ߲߰ ߕߌߢߍ߫ ߊ߬ ߡߊ߬. 

ߝߘߎ
ߡߛߏ߬ ߢߌߣߌ߲
ߡߊ߲߬ߘߋ߲ ߠߎ߬ ߟߊ߫ ߝߘߎ ߦߋ߫ ߟߊߘߊ߲߫ ߠߊ߫ ߢߊ߫ ߛߎ߮ ߞߋߟߋ߲ ߠߎ߬ ߟߋ߬ ߡߊ߬߸ ߡߍ߲ ߠߎ߬ ߦߋ߫ ߝߘߏ߬ ߟߊ߫ ߢߐ߲߮ ߡߊ߬ ߛߐ߲߬ ߞߊ߬ ߓߍ߲߬ ߞߊ߬ߝߏ߬ߓߏߟߏ߲ ߠߎ߬ ߟߌ߬ߤߟߊ ߡߊ߬ ߛߐ߲߬ ߣߍ߲߯ߞߍ߫߸ ߥߟߊ߫ ߓߊߞߍ߫. ߡߊ߲߬ߘߋ߲߫ ߛߏ ߣߴߊ߬ ߞߊ߬ߝߏ߬ߓߏߟߏ߲ ߠߎ߬ ߓߍ߯ ߘߐ߫, ߡߐ߬ߓߊ߬ߞߘߐ ߟߎ߬ ߟߋ߬ ߦߴߊ߬ ߢߌߣߌ߲߫ ߠߊ߫߸ ߤߊߟߵߊ߬ ߕߘߍ߬ ߕߍ߫ ߛߙߊ߬ ߟߊ߫ ߞߊߡߋߙߋ߲ ߣߌ߫ ߛߎ߲ߞߎߘߎ߲ ߠߎ߬ ߕߍ߫. ߓߊ߬ߙߌ߬ ߞߊ߬ߞߎߘߊ ߥߎ߬ߛߎ ߣߌ߲߬ ߘߐ߫, ߝߏߣߌ߲ߞߋ ߟߎ߬ ߦߋ߫ ߢߌ߬ߣߌ߲߬ߞߊ߬ ߟߊ߫ ߞߵߊ߬ߟߎ߫ ߘߌ߬ߢߍ ߟߐ߲߫ ߦߙߐ߫ ߛߌߦߊߡߊ߲߫ ߠߎ߫ ߘߐ߫ ߡߎ߬ߕߎ߲߫, ߒ߬ߞߊ߬ ߤߊ߲߯ ߓߌ߬߸ ߘߏ߫ ߟߎ߫ ߦߴߊ߬ߟߎ߫ ߘߋ߲ߡߛߏ ߣߴߊ߬ߟߎ߬ ߟߎ߬ ߞߘߊߡߊ߫ ߟߊ߫ ߟߋ߬, ߊ߬ ߣߴߊ߬ߟߎ߫ ߣߊ߬ߡߌ߬ߢߐ߲߮ ߠߎ߬. 

ߝߘߎ ߓߊ߯ ߞߍ߫ ߟߊߘߊ߲߫ ߠߊ߫, ߊ߬ ߟߊߘߊ߬ߤߊ ߦߋ߫ ߞߍ߫ ߟߊ߫ ߥߙߏ߬ ߝߘߊ ߟߋ߬ ߡߊ߬. ߞߊ߬ ߓߍ߲߬ ߞߊ߬ߝߏ ߣߌ߫ ߛߏ ߟߎ߬ ߟߌ߬ߤߟߊ ߟߎ߬ ߝߘߏ߬ߢߐ߲߰ߡߊ ߡߊ߬, ߘߏ߫ ߟߎ߫ ߕߊ ߦߋ߫ ߥߙߏ߬ ߁߀ ߛߌ߰ ߞߋߟߋ߲߫ ߞߋߟߋ߲߫ ߘߌ߫߸ ߘߏ߫ ߟߎ߫ ߕߊ ߦߋ߫ ߝߌ߬ߟߊ߬ ߣߌ߫ ߛߓߊ߬ ߟߎ߫ ߘߌ߫ ߝߏ߫ ߞߊ߬ ߥߴߊ߬ ߛߵߊ߬ ߦߙߌߞߊ ߟߎ߬ ߟߊ߫. 
ߝߘߎߝߋ߲ 
ߡߊ߲߬ߘߋ߲߫ ߡߌߙߌ߲ߘߌ ߝߘߎߝߋ߲߫ ߝߟߐ ߟߋ߬ ߦߋ߫ ߥߏ߬ߙߏ ߘߌ߫߸ ߓߴߊ߬ߟߋ ߟߋ߬ ߦߋ߫ ߟߊ߫ ߟߊ߫ ߝߘߎߝߋ߲ ߓߍ߯ ߞߊ߲߬߸ ߞߵߊ߬ ߞߴߏ߬ ߟߎ߫ ߘߊ߲߬ߕߍ߰ ߝߋ߲ ߘߌ߫ ߗߐ߬ߡߐ ߟߎ߬ ߢߍ߫ ߓߏ߬ߟߏ߲ ߠߊ߫. ߓߊߏ߬ ߝߊߘߌߦߊߓߐߞߏ ߘߝߊߣߍ߲߫ ߕߘߍ߬ ߕߍ߫ ߒ߬ ߠߊ߫ ߖߡߊ߬ߣߊ ߞߣߐ߫, ߟߍ߲߬ߓߍ߲ ߠߋ߬ ߕߘߍ߬ ߦߋ߫ ߞߍ߫ ߟߊ߫ ߛߎ߲ߞߎߘߎ߲ ߠߎ߬ ߟߊ߫. ߛߎ߲ߞߎߘߎ߲ ߥߏ߬ߙߏ ߓߊ߯ ߓߊ߲߫ ߕߋ߬ ߟߊ߫, ߝߊߘߌߦߊߓߐ ߟߋ߬ ߦߋ߫ ߘߌ߫ ߟߊ߫ ߞߊߡߋߙߋ߲ ߓߟߏ߫ ߛߴߊ߬ ߡߏ߬ߛߏ ߘߌ߫ ߥߊ߬ߣߊߙߌ߫ ߏ߬ ߟߊ߫, ߊ߬ ߦߋ߫ ߝߐ߫ ߟߴߏ߬ ߟߋ ߡߊ߬ ߞߏ߫ ߥߙߏ߬ߣߍ߲ (ߥߙߏ߬ߣߍ߲߬ߕߋ). 

ߝߟߐ߫ ߕߘߍ߬ ߡߊ߲߬ߘߋ߲߫ ߝߘߎ߫ ߣߊ߲ߝߟߏ ߕߘߍ߬ ߦߋ߫ ߖߐ߲߭ ߠߋ߬ ߘߌ߫. ߏ߬ ߟߋ ߕߘߍ߬ ߦߋ߫ ߘߌ߫ ߟߊ߫ ߓߌߘߊ߲ ߠߎ߬ ߡߊ߬ ߏ߬ ߦߴߊ߬ߟߎ߫ ߟߊ߫ ߓߊ߯ߙߊ ߟߎ߬ ߞߴߊ߬ߟߎ߫ ߢߍ߫. ߞߏ߬ߣߌ߲߬ ߝߋ߲ߞߏ ߕߋ߬ߟߋ ߝߟߐߣߍ߲ ߓߐ߫ ߟߊ߫, ߏ߬ ߦߟߍ߬ߡߊ߲߬ ߘߊ߫ ߓߌߦߊ߲ ߠߎ߬ ߘߌ߫߸ ߊ߬ ߜߋ߲ߜߋ߲߫ ߣߌ߬ߛߌ. ߦߙߐ ߘߏ߫ ߟߎ߫ ߕߊ ߦߋ߫ ߣߌ߬ߛߌ߫ ߝߌ߬ߟߊ߬ ߘߌ߫߸ ߘߏ߫ ߟߎ߫ ߕߊ ߦߋ߫ ߣߊ߯ߣߌ߲߫ ߘߌ߫, ߞߏ߬ߣߌ߲߬ ߦߙߐ ߘߏ߫ ߟߎ߫ ߕߊ ߥߊߣߍ߲߫ (ߕߘߍ߬) ߦߋ߫ ߟߋ߬ ߤߊ߲߯ ߣߌ߬ߛߌ߫ ߞߐ߬ߣߐ߲߬ߘߐ߫. ߞߏ߬ߣߌ߲߬ ߞߊ߬ߞߎߘߦߊ ߥߎ߬ߛߎ ߣߌ߲߬ ߘߐ߫߸ ߦߙߐ߫ ߛߌߦߊߡߊ߲߫ ߕߊ ߦߋ߫ ߞߋߟߋ߲ ߣߌ߫ ߝߌ߬ߟߊ ߟߎ߬ ߟߋ߬ ߘߐ߫߸ ߒ߬ߞߊ߬ ߘߏ߫ ߟߎ߫ ߕߊ ߦߴߊ߬ ߣߐ߬ ߞߘߐ ߘߐ߫ ߡߊ߬ߛߊ߲߬ߕߊߡߎ߲ ߡߊ߬, ߡߍ߲ ߛߌߦߊߡߊ߲ ߦߋ߫ ߕߟߍߡߍ߫ ߟߊ߫. ߒ߬ߞߊ߬ ߘߎ߰ߓߊ߬ ߞߣߐ߬ߟߊ ߝߘߎ ߟߎ߬ ߞߏ߫ ߕߍ߫ ߣߌ߲߬ ߘߌ߫ ߘߋ߬.

ߝߊߘߌߦߊߓߐ ߞߊ߲߬ߓߍ߲߬ ߦߙߌߞߊ (ߦߙߐ߫ ߛߌߦߊߡߊ߲߫ ߠߎ߫ ߕߊ ߦߋ߫ ߁߀ ߠߋ߬ ߘߌ߫) ߟߋ߬ ߦߋ߫ ߛߊ߲߬ ߠߊ߫ ߞߢߐ ߢߍ߫. ߞߊ߬ ߡߊ߬ߖߐ߯ߙߊ߲ ߣߌ߫ ߡߊ߬ߛߘߌ ߕߐ߬ߡߊ ߟߎ߬ ߟߴߏ߬ ߞߊ߲߬. ߞߊ߬ ߞߊ߲߬ߓߍ߲߫ ߝߌ߬ߟߊ߬ ߟߴߏ߬ ߞߊ߲߬ (ߘߋ߲ߓߊ ߕߊ߫ ߞߋߟߋ߲߫߸ ߘߋ߲ߝߊ ߕߊ߫ ߞߋߟߋ߲߫). ߝߟߐ߫ ߕߘߍ߬ ߣߊ߲߬ߝߟߏ ߘߏ߫ ߕߘߍ߬ ߦߋ߫ ߛߙߊ߬ ߟߊ߫ ߘߋ߲ߡߛߏ ߢߍ߫ ߞߏ߫ ߗߓߍ߬ߦߊ߬ߝߋ߲ ߣߌ߫ ߡߎ߬ߙߊ߲߬ ߛߐ߲ߞߐ. 

ߞߢߐߞߏ ߓߟߏߘߐߓߍ߲ ߠߎ߬ 
ߡߏ߬ߛߏ ߦߋ߫ ߡߊߞߊߣߌ߲߫ ߠߊ߫ ߝߘߎ߫ ߣߊ߲ߝߟߏ ߟߎ߬ ߟߊߕߊ߬ߡߌ߲ ߞߐ ߟߋ߬ ߘߐ߫߸ ߥߟߊ߫ ߓߍ߲߬ ߞߍ ߞߐ ߘߐ߫ ߡߏ߬ߛߏ ߛߌ߲ߞߊ ߘߐ߫, ߝߘߎ߫ ߣߊ߲ߝߟߏ ߛߐ߬ߘߐ߲߬ߓߊߟߌߦߊ ߡߊ߬ ߥߟߊ߫ ߞߢߐ߫ ߡߎߙߊ߲. ߓߍ߲߬ ߓߊ߯ ߞߍ߫ ߏ߬ ߘߐ߫߸ ߞߏ߫ ߛߌߦߊߡߊ߲߫ ߠߎ߫ ߟߋ߬ ߦߋ߫ ߓߌ߬ߟߊ߬ ߟߊ߫ ߛߋ߲߬ߠߴߏ߬ ߕߎ߬ߡߊ ߟߊ߫. ߞߢߐ߫ ߞߎ߲ߘߊ߲߸ ߞߢߐ ߛߎ߬ߡߎ߲߸ ߊ߬ ߣߌ߫ ߘߏ߫ ߜߘߍ߫ ߟߎ߫.

ߞߢߐߡߊߟߐ ߕߎ߬ߡߊ ߓߊ߯ ߕߏ߫ ߕߟߋ߬ ߘߊ߲ߘߐ߫ ߟߴߊ߲ ߠߊ߫ ߕߏ߯ߘߊ ߟߎ߬ ߟߊ߫, ߛߎ߲ߞߎߘߎ߲ ߠߎ߬ ߘߌ߫ ߛߏ߫ ߞߣߐ߫ ߡߐ߮ ߓߍ߯ ߟߊ߫ ߝߊ߰ߣߌ߲ ߠߎ߬ ߘߟߊߘߍ߰ ߞߊ߬ ߥߴߊ߬ߟߎ߫ ߞߏ߬ ߞߵߊ߬ߟߎ߫ ߘߐߓߍ߲߬߸ ߞߵߊ߬ߟߎ߫ ߛߊߣߌ߲ߡߊ߲ ߡߊߟߐ߬ ߊ߬ߟߎ߫ ߕߌ߱ ߟߎ߬ ߟߊ߫. ߘߋ߲ߓߊ ߦߋ߫ ߕߏߟߏ߲ ߡߍ߲ ߞߍ߫ ߟߊ߫ ߞߢߐ ߢߍ߫ ߞߢߐߞߏ ߘߎ߬ߛߊ߬ߝߌ߲ ߥߎ߬ߙߊ ߣߴߊ߬ ߛߎ ߘߐ߫, ߊ߬ ߦߋ߫ ߝߐ߫ ߟߴߏ߬ ߟߋ ߡߊ߬ ߞߏ߫ ߛߎ߬ߡߎ߲.  

ߒ߬ ߠߊ߫ ߕߏ߯ߘߟߊ߫ ߝߘߎ ߟߎ߬ ߘߐ߫, ߗߍ߬ ߘߊ߲ߘߐ߫ ߣߌ߫ ߡߛߏ߬ ߦߙߌߞߊ߫ ߣߌ߫ ߞߢߐ ߛߘߍ ߟߎ߬ ߣߴߊ߬ ߘߐ߯ߣߍ߲߫ ߞߎ߲ߓߊ߫ ߦߙߌߞߊ ߟߎ߬ ߟߋ߬ ߥߊ߫ ߟߊ߫ ߞߢߐߡߊߟߐ ߘߐ߫, ߘߴߏ߬ ߟߎ߬ ߘߌ߫ ߢߣߍ߬ߛߎߡߊ ߓߐ߫ ߞߢߐ ߟߊ߫ ߦߋ߲߬. ߕߏ߯ߘߟߊ߫ ߞߢߐ߫ ߡߊߟߐߟߊ ߟߎ߬ ߦߋ߫ ߕߋ߬ߟߋ߫ ߛߊ߬ߓߊ߫ ߟߋ߬ ߞߍ߫ ߟߊ߫. 

 ߞߢߐ߫ ߡߊߟߐ 
ߞߢߐߡߊߟߐߟߊ ߟߎ߬ ߦߋ߫ ߘߏ߲߬ ߠߴߊ߬ߟߎ߫ ߕߊ߯ߦߙߐ ߘߐ߫ ߥߎ߬ߙߘߊ߬ߣߍ߲ ߛߎ߬ߍ߲ ߠߋ߬ ߟߊ߫. ߊ߬ߟߎ߬ ߟߊߓߍ߲߬ߓߊ߮ ߟߎ߬ ߘߴߊ߬ߟߎ߫ ߕߍ߬ߘߍ߫ ߦߋ߲߬߸ ߞߊ߬ ߕߊ߬ߡߌ߲߬ ߊ߬ߟߎ߬ ߡߊߛߍ߲߬ߛߍ߲߬ ߠߊ߫ ߘߐ߲߬ߞߟߌ߬ ߘߎߡߊ߲ ߠߎ߬ ߣߌ߫ ߖߋ߲߬ߓߋ ߟߎ߬ ߘߌ߫, ߞߢߐߗߍ ߕߋߙߌ ߣߴߊ߬ ߡߊ߬ߞߍ ߟߎ߬ ߦߋ߫ ߕߊ߬ߡߌ߲߬ ߠߊ߫ ߡߎ߮ ߜߊ߬ߛߌ߬ ߟߊ߫߸ ߊ߬ߟߎ߬ ߘߌ߫ ߞߏ߲߬ߞߊ߲߬ ߦߙߌߞߊ ߟߎ߬ ߜߊ߬ߛߌ߬ ߟߊ߫. ߤߊ߲߯ ߊ߬ߟߎ߬ ߘߌ߫ ߛߋ߫ ߝߘߎ߫ ߛߐ߲ߞߐߟߐ߲ ߓߘߊ ߕߎ߬ߡߊ ߡߍ߲ ߠߊ߫. 

ߥߎ߬ߙߟߊ߬ ߘߊߥߎ߲߫ ߞߐ ߘߐ߫ ߥߟߊ߫ ߛߊߝߏ߫ ߛߊߟߌ߫ ߞߐ ߘߐ߫, ߡߛߏ߬ߞߘߐ ߟߎ߬ ߘߌ߫ ߘߌ߫ ߞߢߐ ߟߊߡߌ߲߬ ߣߐߣߐ (ߣߐߣߐ߫ ߞߍ߲ߘߍ) ߟߊ߫߸ ߞߊ߬ ߓߕߌߙߊ߲߫ ߜߍ ߓߌߘߌ߲߫ ߊ߬ ߞߎ߲߬ߠߊ߫ ߞߊ߬ ߕߊ߬ߡߌ߲߬ ߘߐ߲߬ߞߟߌ߬ ߞߘߐߟߡߊ ߟߎ߬ ߟߊ߫ ߟߴߊ߬ ߞߐ߫ ߤߊ߲߯ ߞߢߐߓߏ߲ ߠߊ߫. ߢߊ߰ߘߐ߬ߞߏ߫ ߛߌߦߊߡߊ߲߫ ߠߎ߫ ߟߋ߬ ߦߋ߫ ߞߍ߫ ߟߊ߫ ߕߍ߯ߟߊ ߏ߬ ߘߐ߫ ߦߋ߲߬, ߊ߬ߟߎ߬ ߘߌ߫ ߕߊ߬ߡߌ߲߬ ߊ߬ ߓߌߟߊ߬ߛߌߟߊ߬ ߟߊ߫ ߡߎ߮ ߟߊ߫ ߤߊ߲߯ ߞߢߐߓߏ߲ ߠߊ߫. ߕߏߟߏ߲߫ ߛߌߦߊߡߊ߲߫ ߠߎ߫ ߘߌ߫ ߞߍ߫ ߛߎ ߞߎ߲߬ߝߟߐ ߏ߬ ߘߐ߫߸ ߡߍ߲ ߠߎ߬ ߣߌ߫ ߡߎ߯ߞߊ߲߫ ߓߟߋߓߟߋ ߟߎ߬ ߞߍ߫ ߟߊ߫ ߢߐ߲߯ߝߍ߬. 

ߏ߬ ߘߏ ߟߎ߬ ߘߐ߫߸ ߞߊߡߋߙߋ߲ ߠߎ߬ ߘߌ߫ ߣߊ߬ ߛߎ߲ߞߎߘߎ߲ ߠߎ߬ ߞߐ߫ ߞߏ߫ ߞߊ߬ ߞߟߊ߬ߓߐ ߞߍ߫ ߥߟߊ߫ ߛߎ߲ߞߎߘߎ߲߫ ߘߐߝߘߊ, ߏ߬ ߘߏ ߟߎ߬ ߘߐ߫߸ ߛߎ߲ߞߎߘߎ߲ ߠߎ߬ ߦߋ߫ ߛߌ߬ ߟߴߊ߬ߟߎ߫ ߖߋ߬ߕߌ߬ߞߍ߬ ߞߎߘߊ ߏ߬ ߟߎ߫ ߝߍ߬. ߞߢߏߞߏ ߕߋ߬ߟߋ߫ ߛߊ߬ߓߊ ߘߊߥߎ߲ߠߌ߲ ߘߏ߬ߣߌ߲ ߡߎ߰ߡߍ ߦߋ߫ ߕߊ߬ ߟߊ߫ ߞߢߐߞߍ ߟߋ߬ ߓߟߏ߫, ߊ߬ ߘߌ߫ ߓߊ߬ ߞߋߟߋ߲߫ ߝߊ߰ ߞߵߏ߬ ߞߴߊ߬ߟߎ߫ ߟߊ߫ ߡߊ߲߬ߝߋ߲ ߘߐ߫. 

ߞߢߐߡߊߟߐ ߘߎ߬ߛߊ߬ߜߍ ߛߐ߰ߡߊ߬ߘߊ ߟߊ߫߸ ߡߛߏ߬ߞߘߐ ߟߎ߬ ߘߌ߫ ߣߊ߬ ߓߊ߫ ߝߊ߯ߣߌ߲ ߞߐ߫. ߏ߬ ߦߋ߫ ߒ߬ ߠߊ߫ ߡߐ߰ߓߊ ߟߎ߬ ߟߊ߫ ߟߊ߲߬ߘߊ߬ ߞߘߐߞߘߐ ߘߏ߫ ߟߋ߬ ߘߌ߫߸ ߊ߬ߟߎ߫ ߞߊ߬ ߡߍ߲ ߠߊߥߟߌ߬ ߞߢߐ߫ ߡߛߏ ߟߊ߫ ߖߘߍ߬ ߘߐ߬ߡߌߣߊ ߡߵߊ߬ ߝߘߎ ߢߍߝߍ߬. ߓߕߌߙߊ߲߫ ߜߍ ߡߍ߲ ߦߋ߫ ߣߊ߬ ߟߊ߫ ߞߢߐ ߞߎ߲߬ߠߊ߫ ߛߎ ߘߐ߫, ߏ߬ ߟߋ ߦߋ߫ ߝߍ߲߬ߛߍ߲߬ ߠߊ߫ ߟߊߝߋ߲ ߘߐ߫߸ ߊ߬ߟߎ߬ ߦߴߊ߬ߟߎ߬ ߟߊ߫ ߞߊ߬ߝߏ߬ߢߐ߲߰ߦߊ߫ ߝߟߐ ߞߍ߫ ߟߴߏ߬ ߟߋ ߞߊ߲߬. ߣߌ߫ ߛߎ߲ߞߎߘߎ߲ ߕߘߍ߬ ߘߴߊ߬ ߟߊ߫ ߛߌߟߊ ߞߊ߲߬ ߥߟߊ߫ ߛߎ߲ߞߎߘߎ߲ߧߊ (ߞߊߓߊ߲ߦߊ) ߘߐ߫, ߥߙߏ߬ ߜߍ߫ ߂߀ ߠߋ߬ ߦߋ߫ ߘߌ߫ ߟߴߊ߬ߟߎ߫ ߡߊ߬߸ ߞߊ߬ ߞߊ߲߫ ߓߘߍ ߟߴߏ߬ ߞߊ߲߬. ߏ߬ ߟߎ߬ ߦߋ߫ ߘߏ߲߬ ߠߊ߫ ߛߍߥߊ߫ ߘߐ߲ߞߟߌ ߢߌ߲߬ ߠߋ ߘߌ߫ ߛߏ߫: ߊ߬ߟߎ߬ ߒ ߓߍ߲߬ ߏ߯߸ ߛߏߡߐ߮ ߟߎ߬, ߓߘߊ߬ ߦߋ߫ ߒ ߞߎ߲߬ ߏ߯߸ ߟߌ߫ ߓߘߊ߫. ߣߴߏ߬ ߡߊ߫ ߞߍ߫ ߘߏ߲߬, ߛߌߟߊ ߘߐߞߏߟߏ߲ ߘߌ߫ ߕߏ߫. ߒ߬ߓߊ߬ ߓߍ߯ ߕߘߍ߬ ߦߴߊ߬ ߞߊߘߊ߲߫ ߠߴߊ߬ ߖߍ߬ߘߍ߫ ߞߊ߲߬ ߏ߬ ߟߏ߲߫ ߞߋߟߋ߲ ߞߎ߲ߠߊ߬ߦߋߙߋ߲ ߠߋ߬ ߞߐ߫, ߊ߬ ߣߴߊ߬ ߞߎ߲߬ߠߊ߬ߖߌ߮ ߡߊߕߊ߲߬ߞߊ ߡߊ߬. 

ߞߢߐߡߊߟߐ ߕߟߋ߬ ߛߓߊ߬ߣߊ߲߬ ߟߏ߲ ߛߐ߱ߡߊ߬, ߞߢߐ߫ ߘߊ߲ߕߍ߮ ߘߌ߫ ߞߍ߫ ߡߐ߰ߓߊ ߟߎ߬ ߢߍ߫. ߡߏ߬ߛߏ ߘߌ߫ ߞߊ߬ߙߌ߬ߝߊ߫ ߗߍ߬ ߞߋߟߋ߲߫ ߣߌ߫ ߡߛߏ߬ ߞߋߟߋ߲߫ ߠߎ߫ ߟߊ߫, ߡߍ߲ ߠߎ߬ ߦߴߊ߬ߟߎ߫ ߖߊ߲߬ߕߏ߬ ߟߴߊ߬ ߘߐ߫ ߊ߬ ߟߊ߫ ߢߣߊߡߦߊ ߡߎ߰ߡߍ ߘߐ߫. ߞߢߐ ߣߌ߫ ߛߌ߬ߛߍ߬ ߞߋߟߋ߲߫ ߠߋ߬ ߦߋ߫ ߘߏ߲߬ ߠߴߊ߬ ߗߍ߬ ߓߘߊ ߘߐ߫, ߏ߬ ߟߋ ߦߴߊ߬ ߟߊ߫ ߣߊ߲߬ߝߟߏ߬ ߝߟߐ ߘߌ߫ ߦߋ߲߬. 
ߘߐ߲߬ߞߟߌ ߟߎ߫ 
ߘߐ߲߬ߞߟߌ ߛߎ߯ߦߊ ߛߌߦߊߡߊ߲ߓߊ ߟߋ߬ ߦߋ߫ ߡߊ߲߬ߘߋ߲߬ ߡߌߙߌ߲ߘߌ ߓߟߏ߫, ߊ߬ ߓߍ߯ ߣߴߊ߬ ߟߊ߫ ߘߊߞߎ߲߫ ߠߋ߬ ߦߋ߫. ߘߏ߫ ߟߎ߫ ߦߋ߫ ߡߊ߲߬ߛߊ߬ ߓߟߏ ߘߌ߫߸ ߘߏ߫ ߟߎ߫ ߦߋ߫ ߗߍ߬ߞߎ߲ ߠߎ߬ ߟߊ߫ ߓߟߏ ߟߎ߬ ߘߌ߫߸ ߘߏ߫ ߟߎ߫ ߦߋ߫ ߘߏ߲߬ߛߏ ߓߟߏ ߘߌ߫, ߒ߬ߓߊ߬ ߏ߬ ߟߎ߬ ߝߊߙߊ߲ߝߊ߯ߛߌߣߍ߲ ߝߟߍ߫: 

 ߘߎ߬ߥߊ; ߘߎ߬ߥߊ ߦߋ߫ ߗߍ߬ߓߟߏ ߟߋ߬ ߘߌ߫ ߡߊ߲߬ߘߋ߲߫߸ ߡߍ߲ ߟߊ ߕߘߍ߬ ߕߍ߫ ߝߐ߫ ߟߊ߫ ߢߐ߲߯ ߝߊ߮ ߞߐ߫ ߥߟߊ߫ ߖߋ߬ߟߌ߬ ߓߐ߫. ߘߎ߬ߥߊ ߝߐ߫ ߞߏ߫ ߝߟߐ ߞߍ߫ ߘߊ߫ ߞߙߌߣߊ߬ ߞߟߊߓߍ߲ ߞߐ ߟߋ߬ ߘߐ߫. ߓߊߏ߬ ߞߍ߬ߟߍ ߏ߬ ߟߊ߬ߥߛߊ ߛߐ߬ߘߐ߲߬ ߘߊ߫ ߖߋ߬ߟߌ ߣߌ߫ ߛߎ߭ ߥߊ߯ ߦߙߌߞߊ ߟߋ߬ ߕߍߡߊ߬߸ ߘߎ߬ߥߊ߫ ߞߙߎ ߣߊ߬ ߘߊ߫ ߡߍ߲ ߠߎ߬ ߘߊߥߎ߲߫ ߞߊ߲ߡߊ߬ ߝߏ߫ ߞߊ߬ ߟߍ߮ ߣߴߊ߬ ߟߊߡߌߣߌ߲ ߠߎ߬ ߟߊߝߌ߲߬ ߊ߬ߟߎ߫ ߞߊ߬ߡߊ߲ ߘߎߟߋ߲ ߠߊ߫. ߒ߬ߓߊ߬ ߖߋ߬ߟߌ ߟߎ߬ ߝߣߊ߫ ߞߵߏ߬ ߟߋ ߡߊߝߟߍ߫ ߞߊ߬ ߘߐ߲߬ߞߟߌ ߣߌ߲߬ ߟߴߊ߬ ߕߊ߰ߙߋ ߣߴߊ߬ ߣߊ߲߬ߞߌ߲ ߠߎ߬ ߡߊ߬, ߒ߬ߓߊ߬ ߏ߬ ߟߋ ߟߊߓߊ߲߫ ߘߊ߫ ߞߍ߬ߟߍ ߕߐ߯ߕߌ߮ ߟߎ߬ ߣߌ߫ ߞߏ߫ ߜߍߟߍ߲߫ ߞߍߟߊ ߟߎ߬ ߡߊߕߐ߯ ߘߐ߲ߞߟߌߦߊ ߡߊ߬. 
 ߖߊ߲߬ߖߏ߲ (ߖߊ߲߬ߖߏ߲߬ߓߊ߫): ߖߊ߲߬ߖߏ߲ ߝߣߊ߫ ߟߊ߫ ߘߊ߫ ߞߙߌߣߊ߬ ߞߟߊߓߍ߲ ߞߐ ߟߋ߬ ߘߴߊ߬ ߕߊ߰ߙߋ ߣߴߊ߬ ߢߣߊߓߊ߮ ߟߎ߬ ߦߋ߫. ߓߊߏ߬ ߞߟߊߓߍ߲ ߏ߬ ߢߐ߲߰ ߖߊ߲߬ߖߏ߲߬ ߠߊߞߊ߬ߟߌ߬ߕߊ߫ ߜߘߍ߫ ߕߘߍ߬ ߡߊ߫ ߞߍ߫ ߊߝߙߌߞߌ߬ ߕߟߋ߬ߓߋ ߓߊ߲߬ߞߎ ߞߊ߲߬ ߞߘߐ߬ߡߊ߲߫ ߡߎߣߎ߲߬, ߖߋ߬ߟߌ ߟߎ߬ ߞߵߊ߬ߟߋ߬ ߘߐߓߍ߲߬ ߏ߬ ߟߋ ߘߐ߫ ߞߵߊ߬ ߞߴߏ߬ ߟߏ߲ ߡߊ߲߬ߛߊ߬ ߢߣߊߓߊ߮ ߟߎ߬ ߡߊߕߐ߯ߟߊ߲ ߘߌ߫߸ ߞߵߏ߬ ߓߍ߯ ߟߊ߫ ߛߏ߲߬ߖߘߊ߬ ߞߊ߲߬: ߘߏ߫ ߟߎ߫ ߝߊ߲߭ ߦߴߊ߬ ߝߐ߫ ߟߊ߫ ߞߴߊ߬ߟߋ ߟߋ߬ ߕߘߍ߬ ߦߋ߫ ߡߊ߲߬ߘߋ߲߫ ߞߎ߲߬ߘߐ߲ߞߟߌ ߘߌ߫. ߊ߬ߟߋ ߟߋ߬ ߦߋ߫ ߡߌ߬ߛߊ߬ߙߋ߲ ( ߞߋߕߊ߬) ߠߎ߫ ߘߎ߲߬ߘߎ߬ߡߊ߬ ߘߐ߲ߞߟߌ ߘߌ߫. ߛߎ߭ ߣߌ߫ ߖߋ߬ߟߌ ߕߘߍ߬ ߦߋ߫ ߓߐ߫ ߟߴߊ߬ ߝߣߊ߫ ߝߍ߬. 
 ߓߊ߲߬ߞߎߙߊ߲: ߊ߬ߟߋ ߦߋ߫ ߘߏ߲߬ߛߏ߬ ߓߟߏ ߟߋ߬ ߘߌ߫. ߛߙߍߥߊ ߟߎ߬ ߦߋ߫ ߘߐ߲߬ߞߟߌ ߛߎ߯ߦߊ߫ ߥߙߍ ߟߎ߫ ߟߋ߬ ߟߊ߫ ߟߊ߫ ߘߏ߲߬ߛߏ ߟߎ߬ ߢߍ߫, ߒ߬ߞߊ߬ ߓߊ߲߬ߞߎߙߊ߲ ߘߐ߲߬ߓߊ߮ ߦߴߊ߬ ߘߐ߫ ߟߋ߬. ߊ߬ ߝߣߊ߫ ߦߋ߫ ߡߊ߲߬ߘߋ߲߫ ߘߐ߲߬ߞߟߌ߫ ߡߊߛߌߟߊ߲ߣߍ߲ ߘߏ߫ ߟߋ߬ ߘߌ߫. 
 ߞߏ߲ߞߏ߫ ߡߙߊ߬ߝߋ߲: ߊ߬ߟߋ ߦߋ߫ ߛߏ߯ߡߊ߫ (ߗߍ߬ߞߎ߲߬) ߓߟߏ ߟߋ߬ ߘߌ߫߸ ߡߍ߲ ߘߐ߲߬ߓߊ߮ ߡߊ߲߫ ߛߌߦߊ߫. ߟߊ߲ߖߘߍ߬ߟߊ ߟߎ߬ ߟߋ߬ ߦߴߊ߬ ߘߐ߲߬ ߠߊ߫, ߞߊ߬ ߢߐ߲߯ߘߐߕߐ߯ߛߌ ߣߌ߫ ߢߐ߲߯ߓߐߘߍߓߐ ߛߎ߮ ߓߍ߯ ߘߏ߫ ߞߴߊ߬ ߘߐ߫. ߊ߬ ߘߏ߫ ߟߎ߫ ߦߋ߫ ߟߊߓߊ߲߫ ߠߊ߫ ߢߐ߲߯ߝߊ߮ ߟߋ߬ ߡߊ߬ ߞߐ߬ߙߍ߬ߕߍ ߟߊ߫. 
 ߝߊ߬ߞߏ߬ߟߌ߫-ߓߟߏ: ߊ߬ߟߋ ߦߋ߫ ߝߊ߬ߞߏߟߌ߫ ߡߊߕߐ߯ ߘߐ߲ߞߟߌ ߟߋ߬ ߘߌ߫߸ ߡߍ߲ ߕߘߍ߬ ߦߋ߫ ߞߍ߫ ߟߊ߫ ߞߵߊ߬ ߡߊߖߊ߬ߡߎ߲߫ ߊ߬ ߟߊ߫ ߛߋߒߞߏߟߦߊ ߥߊ߬ߙߊ ߟߊ߫ ߛߏ߯ߡߦߊ ߡߊ߬ߘߎ߮ ߘߐ߫. ߒ߬ߓߊ߬ ߏ߬ ߟߋ ߦߋ߫ ߞߙߏ߬ߡߊ ߟߎ߬ ߘߎ߲߬ߘߎ߰ߡߊ߬ ߘߐ߲ߞߟߌ ߣߴߊ߬ߟߎ߫ ߟߊ߲߬ߓߋ ߟߎ߬ ߘߌ߫. ߒ߬ߓߊ߬ ߣߌ߫ ߛߌ߫ ߜߘߍ ߡߍ߲ ߕߘߍ߬ ߘߴߏ߬ ߘߐ߲߭ ߘߐ߫ ߟߊߒߖߘߍߟߊ ߡߊ߬, ߏ߬ ߛߎ߭ ߟߋ߬ ߦߋ߫ ߓߐ߫ ߟߊ߫ ߓߙߊ ߘߐ߫߸ ߝߏ߫ ߣߴߊ߬ߟߎ߫ ߞߢߊ߬ ߘߴߌ ߟߊ߫. 
 ߕߊ߯ߘߊ߫: ߏ߬ ߦߋ߫ ߎߡߊߙߎ߫ ߕߊߟߌ߫ ߡߊߕߐ߯ ߘߐ߲ߞߟߌ ߟߋ߬ ߘߌ߫ ߡߊ߲߬ߘߋ߲߬ ߖߋߟߌ ߟߎ߬ ߓߟߏ߫. ߊ߬ߟߋ߬ ߥߊ ߡߍ߲ ߞߍ߫ ߤߖߌ ߟߊ߫ ߡߞߊ߫, ߊ߬ߟߋ߫ ߕߘߍ߬ ߦߋ߫ ߡߊߕߐ߯ ߟߴߊ߬ ߟߊ߫ ߕߊ߯ߡߊ ߏ߬ ߟߋ ߟߊ߫ ߞߍ߬ߣߍ߲. 
 ߛߏ߰ߟߏ߲ߞߐ߬ߣߐ: ߊ߬ߟߋ ߦߋ߫ ߛߊ߬ߡߘߎ߬ߜߍ߫ ߕߎ߬ߙߋ߫ ߘߐ߯ߞߍ߫ ߞߡߍ߬-ߓߙߋߡߊ߫ ߟߋ߬ ߡߊߕߐ߯ ߘߐ߲ߞߟߌ ߘߌ߫. ߛߏ߰ߟߏ߲߬ߞߣߐ߬ ߖߎߟߊ ߟߎ߬ ߟߋ߬ ߕߘߍ߬ ߦߋ߫ ߦߟߍ߬ ߟߊ߫ ߓߊ ߝߍ߬ ߘߐ߲߬ߞߟߌ ߘߌ߫ (ߛߏ߰ߟߏ߲ߞߐ߬ߣߐ ߦߍ߬ߟߍ߫ ߘߊ ߓߊ ߛߊ߲ߘߐ߫)߸ ߊ߬ߟߎ߬ ߞߐߛߊߦߌ ߘߌ߫ ߕߊ߬ߡߌ߲߫ ߊ߬ ߝߐ߫ ߟߊ߫ ߞߏ߫ (ߛߏ߰ߟߏ߲ߞߐ߬ߣߐ ߖߌ߰ ߘߊ ߓߊ ߘߎ߰ߟߊ߫). ߞߡߍ߬-ߓߙߋߡߊ߫ ߕߐ߮ ߓߐߣߍ߲ ߛߊ߬ߡߏ߬ߙߌ߫ ߞߟߍ ߘߐ߫, ߖߋ߬ߟߌ ߟߎ߬ ߞߵߏ߬ ߟߋ ߛߏ߯ߙߏ߫ ߞߡߍ߬-ߓߙߋߡߊ߫ ߡߊ߲߬ߞߕߎ ߟߎ߬ ߟߊ߫ ߞߵߏ߬ ߞߴߊ߬ ߡߊߕߐ߯ߟߊ߲ ߘߌ߫. 
 ߝߊ߰ߡߊ: ߞߡߍ߬-ߓߙߋߡߊ߫ ߡߊߕߐ߮ ߡߍ߲ ߞߍ߫ ߘߊ߫ ߖߋ߬ߟߌ ߟߎ߬ ߓߟߏ߫ ߘߐ߲߬ߞߟߌ ߏ߬ ߟߊ߫, ߏ߬ ߟߋ ߢߌ߲߮ ߘߴߏ߬ ߟߊ߫ ߝߎߚߎ߫ ߝߴߊ߬ ߕߎ߲߬ ߓߍ߫ ߢߌߣߌ߲߫ ߞߊ߬ ߡߎߙߎ߲ߕߌ߫ ߊ߬ ߞߐ߬ߘߐ߫ ߡߊ߬. ߊ߬ ߞߐ߬ߘߐ߫ ߓߐߣߍ߲ ߏ߬ ߞߊ߬ߟߊߡߊ߬߸ ߊ߬ ߞߊ߬ ߗߋ ߟߐ߬ ߊ߬ ߡߊ߬ ߏ߬ ߟߋ ߘߐ߫ ߞߴߊ߬ ߦߴߊ߬ ߘߊ߲߭ߕߍ߰. ߊ߬ ߓߊ߲߫ ߘߊ߫ ߞߊ߬ ߖߋ߬ߟߌ ߟߎ߬ ߞߘߊߡߴߊ߬ ߝߣߊ߫ ߡߊߕߐ߯ ߟߊ߫߸ ߞߵߊ߬ߟߎ߬ ߡߊߓߊ߰ߓߊ߫ ߝߊ߰ߟߌ ߟߊ߫, ߏ߬ ߟߎ߫ ߝߣߊ߫ ߞߊ߬ ߛߟߏ߬ߣߊ߬ߟߌ߫ ߘߐ߲ߞߟߌ ߡߍ߲ ߟߴߏ߬ ߘߐ߫ ߞߏ߫ (ߌ ߖߏ߫߸ ߝߊ߰ߡߊ).
 ߞߍ߬ߘߏ߫: ߊ߬ߟߋ ߦߋ߫ ߖߊߞߊ߲߬ߞߊ߫ ߘߐ߲ߞߟߌ ߟߋ߬ ߘߌ߫߸ ߡߍ߲ ߦߋ߫ ߕߙߎߓߊ߲߫ ߞߟߊߓߍ߲ ߖߊ߲߬ߖߏ߲ ߞߍ߫ ߟߊ߫ ߞߊ߬ ߡߊ߲߬ߛߊ ߟߎ߬ ߟߊߟߌ߯ ߞߏ߫: ߞߍ߬ߘߏ߫ ߞߊ߬ߣߴߊ߬ ߡߊߖߏ߬ ߖߊ߬ (ߌ ߞߊߣߊ߬ ߖߏ߬ ߗߍ߭ ߘߏ߫ ߘߏ߫ ߡߊ߬).
 ߢߊ߰ߙߌ߬ߜߊ߰ߛߊ: ߊ߬ߟߋ߬ ߦߋ߫ ߗߍ߬ߞߎ߲߬ ߘߐ߲ߞߟߌ ߟߋ߬ ߘߌ߫ ߡߍ߲ ߦߋ߫ ߝߐ߫ ߟߊ߫ ߛߏ߯ߡߊ߫ ߓߊ߬ߟߌ߲߬ߓߊߟߌ߲ ߠߎ߬ ߢߍ߫, ߡߍ߲ ߓߊ߯ ߕߘߍ߬ ߊ߬ ߘߐ߲߭ ߘߴߊ߬ ߝߍ߬߸ ߏ߬ ߘߌ߫ ߛߊ߬ ߝߏ߫ ߣߴߊ߬ ߘߛߍ߫ ߘߴߊ߬ ߟߊ߫. ߡߐ߰ ߡߊ߬ߟߐ߲߬ߣߍ߲߫ ߛߌߦߊߡߊ߲߫ ߠߎ߫ ߞߎ߲߭ ߓߘߊ߫ ߘߴߊ߬ ߘߐ߲߭ ߘߐ߫ ߞߘߐ߬ߡߊ߲߫. 
 ߗߍ߬ߥߙߎ: ߊ߬ߟߋ߬ ߦߋ߫ ߡߊ߲߬ߘߋ߲߫ ߝߐߟߌ߫ ߜߍߟߍ߲ߓߊ߫ ߟߋ߬ ߘߌ߫ ߡߍ߲ (ߕߘߍ߬) ߦߋ߫ ߝߐ߫ ߟߊ߫ ߞߏߜߍߟߍ߲߫ ߞߍߟߊ ߟߎ߬ ߢߍ߫ ߊ߬ߟߎ߬ ߟߊ߫ ߛߊ߬ߦߊ ߞߐ߫. ߊ߬ ߦߋ߫ ߞߙߏ߬ߡߊ߬ ߟߎ߬ ߟߊ߫ ߝߐߟߌ ߟߋ߬ ߘߌ߫, ߊ߬ ߦߋ߫ ߝߐ߫ ߟߴߊ߬ߟߎ߫ ߟߊ߫ ߡߐ߰ߓߊ߬ ߝߎߙߋ ߟߎ߬ ߢߍ߫ ߛߐ߲߬. ߊ߬ ߦߋ߫ ߝߐ߫ ߟߊ߫ ߞߴߊ߬ߟߋ߫ ߝߐߓߊ߮ ߣߌ߫ ߝߟߍ߬ ߡߊ߲߫ ߞߊ߲߫, ߣߴߊ߬ ߝߟߌ߬ ߘߊ߫ ߘߏ߲߬߸ ߊ߬ ߘߌ߫ ߞߍ߫ ߝߎ߬ߙߋ ߘߌ߫߸ ߓߊ߲ߓߊ߯ ߖߏߣߊ߫. 
 ߛߊ߬ߞߐ߬ߘߎ߯: ߊ߬ߟߋ߬ ߦߋ߫ ߛߡߊߢߊ߲ߠߊ߫-ߓߊ߯ߛߌ߫ ߟߊ߫ ߓߟߏ ߟߋ߬ ߘߌ߫, ߏ߬ ߕߘߍ߬ ߦߋ߫ ߡߊ߲߬ߛߊ߬ ߝߊߘߌ߲߫ ߥߞߊ߬ߟߌ߬ߣߍ߲ ߠߋ߬ ߘߌ߫ ߞߊ߬ ߓߐ߫ ߛߊ߬ߞߐ߬ߘߎ߯ ߞߊ߬ߝߏ߬ߓߏߟߏ߲ ߞߣߐ߫. ߞߏ߬ߣߌ߲߬ ߛߊ߬ߞߐ߬ߘߎ߰ ߦߋ߫ ߡߊ߲߬ߖߊ߲߬ߠߊ߫ ߡߙߊ߬ߓߊ߰ߘߊ ߟߋ߬ ߘߐ߫ ߕߊ߲߬. 
 ߘߐ߲߬ߞߟߌ߬ ߛߌ߬ߦߊ߬ߡߊ߲߫ ߜߘߍ߫ ߟߎ߫ ߦߋ߫ ߡߊ߲߬ߘߋ߲߬ ߡߌߙߌ߲ߘߌ ߟߎ߬ ߘߐ߫ ߕߌ߱ ߦߋ߫ ߡߍ߲ ߠߎ߬ ߟߊ߫, ߦߏ߫: ߞߊߣߌ߲ߝߌ߲߫-ߘߋ߲ߓߊ߫ ߣߌ߫ ߕߍ߬ߣߍ߲߬ߖߊ߲߬-ߡߊ߰ߘߌ߬ ߟߎ߬ ߣߌ߫ ߓߌߕߐ߲߬ ߞߎ߬ߟߌߓߊ߬ߟߌ߬ ߣߌ߫ ߒ߬ߜ߭ߏ߬ߟߏ߫ ߖߊ߬ߙߊ߫ ߟߎ߫ ߣߴߊ߬ߟߎ߫ ߢߐ߲߰ߘߐ߫ ߜߘߍ ߟߎ߫. 

ߘߌ߯ߣߊ ߟߎ߬ 
ߣߊߡߎ߲߫ ߛߊ߬ߓߊ߫ ߟߋ߬ ߦߋ߫ ߡߊ߲߬ߘߋ߲߬ ߡߌߙߌ߲ߘߌ ߘߐ߫ ߕߊ߲߫: ߛߌ߬ߟߡߊ߬ߦߊ߸ ߌߛߟߊߞߦߊ߸ ߊ߬ ߣߌ߫ ߛߏ߯ߡߦߊ ߣߴߊ߬ ߢߐ߲߰߬ߘߐ ߟߎ߬. ߏ߬ ߟߎ߫ ߟߋ߬߬ ߦߋ߫ ߡߊ߲߬ߘߋ߲߫ ߡߌߙߌ߲ߘߌ ߟߎ߬ ߘߐ߫ ߕߊ߲߬, ߝߟߐߡߊ߫ ߝߌ߬ߟߊ ߏ߬ ߟߎ߬ ߦߋ߫ ߊߖ߭ߌ߫ ߘߌ߯ߣߊ߫ ߟߏ߲ߟߊ߲ ߠߎ߬ ߟߋ߬ ߘߌ߫߸ ߡߍ߲ ߠߎ߬ ߘߏ߲߬ ߘߊ߫ ߘߊߣߍ߲ ߝߍ߬ ߒ߬ ߠߊ߫ ߣߊߡߎ߲ ߠߎ߬ ߘߐ߫, ߞߊ߬ ߥߴߊ߬ߟߎ߫ ߥߊ߲߬ߥߊ߲߫ ߓߋ߲ߓߊ ߟߎ߬ ߟߊ߫ ߣߊߡߎ߲߫ ߞߘߐ ߟߎ߬ ߢߊߡߊ߬. ߏ߬ ߟߋ ߦߴߊ߬ ߞߍ߫ ߟߊ߫ ߌ ߓߊ߯ ߞߏ ߦߋ߫߫ ߝߊߘߌ ߡߊߝߟߍ߫ ߢߊ ߟߊ߫ ߦߋߟߌ ߘߐ߫, ߌ ߘߴߊ߬ ߝߐ߫ ߞߏ߫ ߛߌ߬ߟߡߊ߬ߦߊ ߟߋ߬ ߦߋ߫ ߘߌ߯ߣߊ߫ ߝߟߐ ߘߌ߫ ߞߊ߬ ߞߙߋߕߌߦߍ߲ߦߊ ߞߍ߫ ߝߌߟߊߣߊ߲ ߘߌ߫. ߞߵߊ߬ ߕߘߍ߬ ߌ ߓߴߊ߬ ߟߊߞߙߐ߬ߛߌ߫ ߝߛߍ߬ߝߛߍ߬ߟߌ߬ ߓߟߏߡߊ߬, ߌ ߘߴߊ߬ ߦߋ߫ ߞߏ߫ ߒ߬ ߠߊ߫ ߡߐ߰ߓߊ ߟߎ߬ ߟߊ߫ ߟߊ߲߬ߘߊ߬ ߞߘߐ ߟߎ߬ ߟߋ߬ ߦߋ߫ ߓߟߏߦߊ߫ ߟߊ߫ ߕߏ߯߫ߘߊ ߟߎ߬ ߣߌ߫ ߛߏ߫ ߡߊ߲ߞߊ߲ ߠߎ߬ ߟߊ߫ ߓߘߍߞߍ߭ ߥߟߴߊ߬ߟߎ߫ ߦߋ߫ ߞߏ߫ ߝߌ߬ߟߊ ߟߊߕߊ߯ߡߊ߫ ߟߊ߫ ߢߐ߲߮ ߝߍ߬; ߏ߬ ߟߎ߬ ߡߍ߲ ߠߎ߬ ߦߋ߫߫ ߒ߬ ߠߊ߫ ߡߌ߬ߙߌ߲߬ߘߌ %߆߀ ߣߌ߫ ߞߐ ߘߌ߫. 

ߞߏ ߡߍ߲ ߞߊ߬ ߒ߬ ߠߊ߫ ߣߊߡߎ߲߫ ߞߘߐ ߏ߬ ߟߎ߬ ߟߊߜߙߏ߬ ߏ߬ ߢߊ ߡߊ߬, ߏ߬ ߟߋ ߦߴߊ߬ߟߎ߫ ߛߌ߲߬ߝߏ߲߬ߧߊ߬ߓߊߟߌߦߊ ߘߌ߫. ߞߊ߬ߕߎ߲߰ ߓߊ߬ߕߏ߬ߓߏ߲߫ ߓߟߏߡߊߞߊ߬ߣߍ߲߫ ߕߴߊ߬ߟߎ߫ ߓߟߏ߫. ߏ߬ ߞߋߟߋ߲ ߠߋ߬ ߦߴߊ߬ ߞߍ߫ ߟߴߊ߬ ߡߍ߲ ߠߊ߫ ߛߘߊ ߓߊ߯ ߝߟߐ߫ ߥߙߊ߬ ߟߊ߫, ߏ߬ ߘߴߊ߬ ߟߊ߲߬ߓߋ߫ ߛߌ߬ߟߡߊ߬ߦߊ ߥߟߊ߫ ߌߛߟߊߞߦߊ ߟߊ߫ ߛߴߊ߬ ߝߎ߬ߙߋ ߞߊߣߊ߬ ߟߊߜߊ߬ߛߌ߫; ߣߴߏ߬ ߡߊ߫ ߞߍ߫ ߘߏ߲߬, ߏ߬ ߛߎ߬ߞߏ ߓߊ߯ ߞߍ߫ ߓߐ߲ߓߟߏߟߊ ߘߌ߫߸ ߛߏߡߊ ߕߐ߭ ߟߎ߬ ߘߴߊ߬ߟߎ߫ ߞߊ߬ߙߌ߬ߝߊ߫ ߘߌ߯ߣߊ߫ ߟߏ߲ߟߊ߲ ߘߏ߫ ߟߊ߫ ߛߴߏ߬ ߢߐ߲߰ ߞߊߣߵߊ߬ ߝߎ߬ߙߋ ߟߊߛߐ߬ߘߐ߲߬. ߏ߬ ߘߐ߫ ߛߌ߬ߟߡߊ߬ߦߊ ߘߴߛߋ߫ ߞߍ߫ ߟߊ߫ ߣߊߡߎ߲ ߝߟߐ ߘߴߊ߲ ߓߘߊ ߟߎ߬ ߘߐ߫߸ ߞߊ߬ ߒ߬ ߠߊ߫ ߟߊ߲߬ߘߊ߫ ߞߘߐ ߕߎ߲߰ ߏ߬ ߟߊ߫, ߞߊ߬ ߌߛߟߊߞߦߊ ߞߴߊ߬ ߛߓߊߣߊ߲ ߘߌ߫.

ߣߌ߫ ߡߐ߰ ߘߴߊ߬ ߟߊߓߐ߫ ߞߎߡߊ߫ ߝߍ߬, ߌߛߟߊߞߦߊ ߣߌ߫ ߛߌ߬ߟߡߊ߬ߦߊ ߟߊ߲߬ߘߊ ߟߎ߬ ߟߐ߲ߣߍ߲߫ ߓߍ߯ ߓߟߏ߫ ߝߊ߲߬ ߓߍ߯: 
 ߒ߬ ߞߍߕߐ߫ ߡߍ߲ ߘߐߞߣߍ߫ ߟߵߊ߬ ߞߊ߲߬ ߘߐߙߐ߲߫, ߏ߬ ߟߋ ߦߋ߫ ߒ߬ ߞߍ ߘߌ߫ ߛߎ߲ߣߊ ߓߏߟߏ߲ߝߘߊ ߞߊ߲߬. ߒ߬ ߧߴߏ߬ ߝߣߊ߫ ߓߏߟߏ߲ߝߘߊ ߡߍ߲ ߠߎ߬ ߞߊ߲߬ ߓߘߍߞߍ߭, ߏ߬ ߟߋ ߦߋ߫ ߡߊ߯ߟߞߌߦߊ ߘߌ߫߸ ߕߌ߬ߖߊ߰ߣߌ߬ߦߊ ߘߌ߫߸ ߊ߬ ߣߌ߫ ߘߏ߫ ߜߘߍ߫ ߟߎ߫. 
 ߡߍ߲ ߟߐ߬ߕߐ߫ ߦߋ߫ ߌߛߟߊߞߦߊ ߕߊ߫ ߝߊ߲߭ ߡߊ߬: ߞߊߕߏߟߞߌ ߟߋ߬ ߛߌߦߊߡߊ߲߫ ߡߊ߲߬ߘߋ߲߫ ߡߌߙߌ߲ߘߌ ߟߎ߬ ߘߐ߫ ߓߘߍߞߍ߭, ߞߊ߬ ߔߙߏߕߍߛߑߕߊ߲ ߠߎ߬ ߕߎ߲߰ ߏ߬ ߟߊ߫߸ ߊ߬ ߣߌ߫ ߘߏ߫ ߜߘߍ ߡߍ߲ ߠߎ߬ ߓߊ߯ ߞߴߏ߬ ߟߎ߬ ߟߊߓߊ߬ߕߏ߬ ߟߊ߫. 

ߛߏ߯ߡߦߊ 
ߡߊ߲߬ߘߋ߲߫ ߡߌߙߌ߲ߘߌ ߟߎ߬ ߟߊ߫ ߘߌ߯ߣߊ߫ ߘߎ߯ߙߋ߲ ߦߋ߫ ߛߏ߯ߡߦߊ ߟߋ߬ ߘߌ߫. ߏ߬ ߝߣߊ߫ ߓߌ߲ߓߌ߲ߣߍ߲߫ ߞߏ߫ ߝߌ߬ߟߊ߫ ߟߋ߬ ߞߊ߲߬: ߡߐ߰ߓߊ߬ ߛߟߐߡߌ߲ ߠߎ߬ ߖߊ߲߬ߛߊ; ߊ߬ ߣߌ߫ ߖߍ߬ߘߍ ߟߊߞߊ߲ߘߊ߫ ߝߋ߲ ߠߎ߬ ߓߊ߬ߕߏ ߝߣߊ߫. 

ߡߐ߰ߓߊ߬ ߛߟߐߡߌ߲ ߠߎ߬ ߦߋ߫ ߖߊ߲߬ߛߊ߫ ߟߊ߫ ߛߐߘߊ ߣߌ߫ ߘߎ߰ߘߊ ߟߎ߬ ߛߐ ߟߋ߬ ߟߊ߫. ߞߵߊ߬ߟߎ߫ ߛߟߏ߬ߣߊ ߞߍ߫ ߖߌߓߐ߲ ߠߎ߬ ߟߊ߫. ߛߐߘߊ ߣߌ߫ ߘߎ߰ߘߊ ߟߎ߬ ߛߐ ߦߋ߫ ߞߍ߫ ߟߊ߫ ߓߌߦߊ߲ ߘߏ߫ ߞߊ߲ߠߊߕߍ߱ ߟߋ߬ ߘߌ߫ ߞߵߊ߬ ߖߋ߬ߟߌ ߞߍ߫ ߝߋ߲߫ ߛߐߕߊ ߞߊ߲߬, ߛߊ߫ ߡߐ߰ߓߊ߫ ߛߟߐߡߌ߲ ߠߎ߬ ߘߌ߫ ߤߌߣߴߊ߬ߟߎ߫ ߓߐ߲ߛߐ߲ ߠߎ߬ ߟߊ߫ ߞߊ߬ ߣߍ߯ߡߊ ߟߎ߬ ߘߴߊ߬ߟߎ߫ ߡߊ߬; ߊ߬ ߣߌ߫ ߞߊ߬ ߕߙߐ ߟߊߥߟߌ߬ ߢߣߊߡߊ ߟߎ߬ ߞߊ߲߬. ߥߎߦߊ߫ ߞߏ߬ߣߌ߲߬ ߕߍ߫ ߝߐ߫ ߟߴߊ߬ߟߋ߬ ߘߐ߫ ߡߎ߰ߡߍ߫߹ ߓߊߏ߬ ߝߊ߬ߣߌ߲߫ ߥߎߦߊ ߦߴߊ߬ ߘߐ߫߸ ߥߟߊ߫ ߡߊߙߊ߲ߛߊ ߥߟߊ߫ ߕߋߟߋ߲ߓߊߟߌߦߊ ߞߎ߲߬ߞߎ߬ߘߎ߲߬ߣߍ߲߫ ߦߴߊ߬ ߘߐ߫, ߛߐߟߌ ߕߍߣߊ߬ ߡߌ߬ߘߊ߬ ߟߊ߫ ߡߎ߰ߡߍ߫. 

ߖߌߓߐ߲, ߏ߬ ߦߋ߫ ߞߍ߫ ߟߊ߫ ߛߟߏ߬ߣߊ߬ߟߌ ߟߎ߬ ߟߋ߬ ߘߌ߫ ߛߐ߲߬: ߟߊߒߡߊ߫ ߘߐ߫ ߣߌ߫ ߘߏ߫ ߞߊ߬ ߛߙߊߕߌ ߕߊ߬ ߞߏ ߘߏ߫ ߞߍ ߟߊ߫ ߝߎ߬ߙߋ ߟߎ߬ ߢߍ߫ ߞߵߏ߬ ߝߏ߬ߘߏ߫, ߓߊ߯ߙߊ ߟߋ߬ ߓߘߊ߫ ߛߐ߬ߘߐ߲߫ ߏ߬ ߘߌ߫. ߣߊ߬ ߞߍߕߐ߫ ߘߊߞߊ߲ߘߓߐ߫ ߝߋ߲ ߠߋ߬ ߣߌ߫ (ߥߏ߬ߙߏ߸ ߓߊ߭߸ ߛߌ߬ߛߍ߸ ߥߎ߬ߟߎ߸ ߡߌ߬ߛߌ߸ ߥߟߊ߫ ߏ߬ ߟߎ߫ ߕߊ߬ߣߊ߫), ߞߊ߬ ߘߎߢߊ߫ ߖߐ߲߬ߞߊ߬ߣߌ߲߬ߞߊ߲ ߓߍ߯ ߝߐ߫ ߛߊ߫ ߝߎ߬ߙߋ ߟߎ߬ ߘߴߊ߬ ߘߐߞߏߦߊߕߏ߫; ߥߟߊ߫ ߞߊ߬ ߖߌ߫ ߛߎߡߊ ߘߐ߲߰ߘߐ߰ߣߍ߲߫ ߟߊ߬ߓߐ߲߫ ߞߌ߬ߣߌ߲߬ߞߌߣߌ߲ ߣߌ߫ ߡߊ߬ߢߎ߬ߡߊ߬ߞߏ߬ ߞߊ߲ ߛߎ߮ ߓߍ߯ ߘߐ߫, ߛߴߏ߬ ߤߌߣߊ ߦߋ߫ ߛߋ߫ ߝߎ߬ߙߋ ߟߎ߬ ߡߊ߬ ߛߴߊ߬ߟߎ߫ ߘߌ߫ ߤߌߣߊ߫. 

ߖߘߍ߬ߟߊ߬ߞߊ߲߬ߘߊ߬ ߝߋ߲ ߡߍ߲ ߠߎ߬ ߦߋ߫ ߕߊ߬ ߟߊ߫ ߛߏ߯ߡߊ ߣߌ߫ ߢߊ߬ߜߊ ߟߎ߬ ߓߟߏ߫ ߊ߬ߟߎ߫ ߟߊߞߊ߲ߘߊ߫ ߞߊ߲ߡߊ߬, ߏ߬ ߟߎ߫ ߟߋ߬ ߦߋ߫ ߓߊߛߌ ߟߎ߬ ߘߌ߫. ߏ߬ ߘߏ߫ ߟߎ߫ ߦߋ߫ ߕߊ߬ ߟߴߊ߬ ߕߌ߱ ߟߎ߬ ߓߟߏ߫ ߊ߬ߟߎ߫ ߟߊߞߊ߲ߘߊ߫ ߞߊ߲ߡߊ߬߸ ߤߙߍ߫ ߢߌߣߌ߲߫ ߞߊ߲ߡߊ߬߸ ߥߟߊ߫ ߖߘߍ߬ ߡߊ߬ߛߌ߬ߟߊ߲߫ ߞߊ߲ߡߊ߬. ߏ߬ ߟߎ߬ ߓߍ߯ ߣߴߊ߬ߟߎ߫ ߛߐ߫ ߝߋ߲ ߣߌ߫ ߛߐ߫ ߢߊ߫ ߟߋ߬߸ ߊ߬ ߕߊ߬ߣߊ ߣߴߊ߬ ߞߎ߬ߙߎ߲߬ߘߎ ߟߋ߬߸ ߊ߬ ߣߴߏ߬ ߟߎ߫ ߕߣߊ߬. ߏ߬ ߘߏ߫ ߟߎ߫ ߦߋ߫ ߡߊ߲߬ߘߌߦߊ ߟߊߛߋ߫ ߟߴߊ߬ߟߎ߫ ߕߌ߱ ߟߎ߬ ߡߊ߬߸ ߡߊ߲߬ߕߙߐ ߟߊߢߐ߬ߣߌ߲߫ ߠߊ߫߸ ߊ߬ ߣߴߏ߬ ߟߎ߫ ߕߊ߬ߣߊ߫. ߡߐ߰ ߜߘߍ ߟߎ߬ ߦߴߏ߬ ߘߏ߫ ߟߎ߫ ߡߊߜߍ߲߫ ߠߴߊ߬ߟߎ߫ ߡߊ߬ߞߏ ߟߎ߬ ߢߊ߬ ߞߊ߲ߡߊ߬. ߞߏ߬ߣߵߊ߬ߟߎ߫ ߛߌߦߊߡߊ߲߫ ߕߊ߬ߣߊ ߕߌߢߍ ߦߴߊ߬ߟߎ߫ ߟߐ߬ ߟߴߊ߬ߟߎ߫ ߕߌ߱ ߟߎ߬ ߣߴߊ߬ߟߎ߫ ߡߊߜߍ߲ߓߊ߮ ߟߎ߬ ߝߊ߰ ߟߊ߫ ߛߐ߲߬.

ߞߐ߬ߙߐ߬ߕߍ ߟߎ߬
ߞߙߐ߬ߕߍ ߞߘߐ ߟߋ߬ ߦߋ߫ ߞߐߙߍ߫ ߕߋ ߘߌ߫. ߓߊߏ߬ ߊ߬ߟߋ߬ ߓߊ߯ ߞߍ߫ ߡߐ߱ ߡߍ߲ ߓߟߏ߫, ߏ߬ ߘߴߛߋ߫ ߞߐߙߍ߫ ߞߋߟߋ߲߫ ߕߋ߬ ߟߊ߫ ߝߙߍ߬ߞߘߐ߬ߖߎ߰ߦߊ ߟߊ߫ ߞߵߊ߬ ߕߘߍ߬ ߊ߬ ߡߊ߫ ߟߐ߲߫. ߞߙߐ߬ߕߍ ߦߋ߫ ߘߏ߯ ߓߟߋߓߟߋ ߟߋ߬ ߘߌ߫ ߒ߬ ߠߊ߫ ߡߌ߬ߙߌ߲߬ߘߌ ߟߎ߬ ߘߐ߫߸ ߡߍ߲ ߕߍ߫ ߘߌ߫ ߟߊ߫ ߓߍ߯ ߡߊ߬ ߞߎߡߊ߫ ߕߍ߫ ߞߏ߫ ߓߍ߯ ߘߌ߫ ߛߴߊ߬ ߟߊߘߊ߲߫ ߠߊ߫. 

ߊ߬ߟߋ ߜߎ߲߬ߘߎ ߟߐ߲߫ ߜߏߡߊ߲߫ ߡߍ߲ ߞߍ߫, ߒ߬ ߧߴߊ߬ ߞߎߡߊ ߘߊ߲߬ ߠߊ߫ ߦߊ߲߬ ߕߋ߲߬. ߕߎ߬ߡߊ߬ߘߐ߫ ߞߙߐ߬ߕߍ߬ߕߌ߮ ߘߴߛߋ߫ ߞߍ߫ ߟߊ߫ ߡߊ߲߬ߘߋ߲߬ߞߊ ߘߐ߫ ߡߐ߰ ߥߊ߯ ߁߀ ߘߐ߫ ߞߋߟߋ߲ ߘߌ߫߸ ߞߵߊ߬ ߦߌߟߊ߲ߠߊ (ߟߊߘߊ߲ߓߊ߮) ߞߍ߫ ߥߊ߯ ߁߀߀ ߘߐ߫ ߞߋߟߋ߲߫ ߘߌ߫. 

ߛߎߦߊ ߣߌ߫ ߡߐ߰ ߦߟߍߡߊ߲ ߠߎ߬ 
ߛߎߦߊ ߦߋ߫ ߜߎ߲߬ߘߎ߫ ߓߟߋߓߟߋ ߟߋ߬ ߘߌ߫ ߝߘߊ߬ߝߌ߲߬ߠߊ߫ ߘߎ߰ߞߟߏ ߞߊ߲߬. ߊ߬ ߦߋ߫ ߝߐ߫ ߟߊ߫ ߛߐ߲߬ ߞߏ߫ ߛߎߓߊ߮ ߟߎ߬ ߦߋ߫ ߡߐ߰ ߘߋ߲߬ ߘߊߥߎ߲ ߞߍ߫ ߟߊ߫. ߛߎߦߊ ߦߋ߫ ߘߎߢߊ߫ ߘߏ߮ ߟߎ߬ ߘߐ߫ ߓߟߋ߬ߓߟߋ ߣߴߊ߬ ߞߘߐ߬ ߞߘߐ߬ߡߊ߲ ߠߎ߬ ߘߏ߫ ߟߋ߬ ߘߌ߫ ߝߘߊ߬ߝߌ߲߬ߠߊ߫, ߡߍ߲ ߕߍߣߊ߬ ߟߊߖߊ߲߫ ߠߊ߫ ߡߎ߰ߡߍ߫߹ ߊ߲ ߠߎ߬ ߞߏ߬ߣߌ߲ ߟߊߣߍ߲߫ ߊ߬ ߟߊ߫. 

ߞߊ߬ߦߌ߯ ߡߊ߲߬ߘߋ߲߫ ߞߘߐ߬ߡߊ߲ ߘߐ߫, ߡߐ߰ ߦߟߍ߬ߡߊ߲߬ߞߏ ߦߋ߫ ߝߐ߫ ߟߊ߫. ߟߊߒߡߊ߫ ߘߐ߫ ߊ߬ ߦߋ߫ ߝߐ߫ ߟߊ߫ ߞߏ߫: ߞߋߕߊ߬ ߟߎ߬ ߦߟߍ߬ߡߊ߲ ߠߋ߬ ߦߋ߫ ߖߊ߬ߘߊ ߘߌ߫߸ ߞߙߏ߬ߡߊ ߟߎ߬ ߕߊ ߦߋ߫ ߛߏߟߌ ߘߌ߫߸ ߞߎ߬ߟߎߓߊ߬ߟߌ ߟߎ߬ ߕߊ ߦߋ߫ ߡߊ߬ߣߌ߲ ߘߌ߫߸ ߊ߬ ߣߴߏ߬ ߟߎ߫ ߕߣߊ߬. ߝߌ߬ߟߊ߬ߣߍ߲ ߠߎ߬ ߦߋ߫ ߛߊ߭ ߣߌ߫ ߞߐ߬ߛߐ߲߬ ߠߊߕߏߟߏ߲ ߞߍ߫ ߟߊ߫ ߘߌߣߍ߲ߦߊ ߘߐ߫ ߝߘߊ߬ߝߌ߬ߣߊ߫ ߝߊ߲߬ ߛߌߦߊߡߊ߲߫. ߡߐ߱ ߡߍ߲ ߠߎ߬ ߝߣߊ߫ ߦߋ߫ ߛߊ߬ ߘߋߣߍ߲߫ ߝߊ߮ ߞߍ߫ ߟߴߊ߬ߟߎ߫ ߘߋ߲߫ ߢߋߙߌ߲ ߠߎ߬ ߝߍ߬ ߓߏ߲ߠߊ ߞߏߘߐߜߏߛߌ ߡߊ߬ ߞߍ߬ߣߍ߲, ߘߋ߲ ߏ߬ ߟߎ߬ ߛߌߦߊߡߊ߲ ߦߋ߫ ߛߊ߬ ߟߊ߫ ߛߐ߲߬. ߏ߬ ߟߎ߫ ߟߋ߬ ߞߊ߬ ߒߠߋ ߟߊ߫ ߏ߬ ߝߣߊ߫ ߟߊ߫. 

ߦߟߌߣߐ ߣߌ߫ ߦߟߌߡߊߛߙߋ ߟߎ߬ 
ߦߌߟߡߊ:ߊߝߙߌߞߌ߬ ߕߟߋ߬ߓߋ ߘߐ߬ߝߐ
ߦߌߟߡߊ:ߊߝߙߌߞߌ߬ ߕߟߋ߬ߓߋ ߛߌߦߊ
ߦߌߟߡߊ:ߡߊ߲߬ߘߋ߲߫ ߡߌߙߌ߲ߘߌ